***Монгол Улсын Их Хурлын 2013 оны хаврын ээлжит чуулганы Эдийн засгийн байнгын хорооны 04 дүгээр сарын 09-ний өдөр (Мягмар гараг)-ийн хуралдааны гар тэмдэглэл***

Байнгын хорооны дарга, Улсын Их Хурлын гишүүн Б.Гарамгайбаатар ирц, хэлэлцэх асуудлын дарааллыг танилцуулж, хуралдааныг даргалав.

*Ирвэл зохих 19 гишүүнээс 13 гишүүн ирж, 68.4 хувийн ирцтэйгээр хуралдаан 14 цаг 05 минутад Төрийн ордны “А” танхимд эхлэв.*

***Чөлөөтэй:*** *Х.Баттулга, С.Бямбацогт, Г.Уянга, Л.Энх-Амгалан;*

***Тасалсан:*** *Л.Гантөмөр, С.Дэмбэрэл;*

***Нэг. Үнэт цаасны зах зээлийн тухай /Шинэчилсэн найруулга/ Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай, Хувь хүний орлогын албан татварын тухай хуульд өөрчлөлт оруулах тухай, Хөдөө аж ахуйн гаралтай бараа, түүхий эдийн биржийн тухай хуульд өөрчлөлт оруулах тухай, Зар сурталчилгааны тухай хуульд нэмэлт, өөрчлөлт оруулах тухай, Даатгалын тухай хуульд өөрчлөлт оруулах тухай, Санхүүгийн зохицуулах хорооны эрх зүйн байдлын тухай хуульд өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Эрүүгийн хуульд нэмэлт, өөрчлөлт оруулах тухай, Хууль хүчингүй болсонд тооцох тухай хуулийн төслүүд*** */хэлэлцэх эсэх/*

 Хэлэлцэж буй асуудалтай холбогдуулан Эдийн засгийн хөгжлийн сайд Н.Батбаяр, сайдын зөвлөх Н.Мөнхбат, Хуулийн хэлтсийн дарга Э.Эрдэнэсүрэн, Санхүүгийн зохицуулах хорооны дарга Д.Баярсайхан, дэд дарга Б.Даажамба, Монголбанкны Мөнгөний бодлого, судалгааны газрын захирал Д.Болдбаатар, Хууль зүйн газрын захирал Г.Эрдэнэбаяр, Үнэт цаасны төлбөр тооцоо, төвлөрсөн хадгаламжийн төвийн гүйцэтгэх захирал Т.Гандулам, Монголын хөрөнгийн биржийн дэд захирал Б.Саруул, Улсын Их Хурлын Тамгын газрын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Ш.Ариунжаргал, Ж.Батдэлгэр, Л.Батмөнх, Д.Мягмарцэрэн нарын бүрэлдэхүүнтэй ажлын хэсэг байлцав.

 Төсөл санаачлагчийн илтгэлийг Улсын Их Хурлын гишүүн, Эдийн засгийн хөгжлийн сайд Н.Батбаяр танилцуулав.

 Илтгэлтэй холбогдуулан Улсын Их Хурлын гишүүн Ц.Баярсайхан, Ц.Даваасүрэн, Ц.Оюунгэрэл нарын тавьсан асуултад Н.Батбаяр, Д.Баярсайхан нар хариулж, тайлбар хийв.

 Улсын Их Хурлын гишүүдээс санал гараагүй болно.

 **Б.Гарамгайбаатар:** - Монгол Улсын Их Хурлын чуулганы хуралдааны дэгийн тухай хуулийн 18.3-т заасны дагуу “Үнэт цаасны зах зээлийн тухай /Шинэчилсэн найруулга/, Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай, Хувь хүний орлогын албан татварын тухай хуульд өөрчлөлт оруулах тухай, Хөдөө аж ахуйн гаралтай бараа, түүхий эдийн биржийн тухай хуульд өөрчлөлт оруулах тухай, Зар сурталчилгааны тухай хуульд нэмэлт, өөрчлөлт оруулах тухай, Даатгалын тухай хуульд өөрчлөлт оруулах тухай, Санхүүгийн зохицуулах хорооны эрх зүйн байдлын тухай хуульд өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Эрүүгийн хуульд нэмэлт, өөрчлөлт оруулах тухай, Хууль хүчингүй болсонд тооцох тухай” хуулийн төслүүдийн хэлэлцэх эсэхийг дэмжиж байгаа гишүүд гараа өргөнө үү.

 Зөвшөөрсөн: 8

 Татгалзсан: 3

Бүгд: 11

Гишүүдийн олонхын саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Х.Болорчулуун танилцуулахаар тогтов.

Уг асуудлыг 14 цаг 25 минутад хэлэлцэж дуусав.

 ***Хоёр. Стратегийн ач холбогдол бүхий салбарт үйл ажиллагаа явуулж байгаа аж ахуйн нэгжид гадаадын хөрөнгө оруулалтыг зохицуулах тухай хуульд өөрчлөлт оруулах тухай хуулийн төсөл*** */хэлэлцэх эсэх/*

 Хэлэлцэж буй асуудалтай холбогдуулан Эдийн засгийн хөгжлийн сайд Н.Батбаяр, сайдын зөвлөх Н.Мөнхбат, тус яамны Гадаадын хөрөнгө оруулалтын зохицуулалт, бүртгэлийн газрын дарга С.Жавхланбаатар, Хуулийн хэлтсийн дарга Э.Эрдэнэсүрэн, Улсын Их Хурлын Тамгын газрын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Ш.Ариунжаргал, Ж.Батдэлгэр, Л.Батмөнх, Д.Мягмарцэрэн нарын бүрэлдэхүүнтэй ажлын хэсэг байлцав.

 Төсөл санаачлагчийн илтгэлийг Улсын Их Хурлын гишүүн, Эдийн засгийн хөгжлийн сайд Н.Батбаяр танилцуулав.

 Илтгэлтэй холбогдуулан Улсын Их Хурлын гишүүн Ц.Нямдоржийн тавьсан асуултад Эдийн засгийн хөгжлийн сайд Н.Батбаяр, Байнгын хорооны дарга Б.Гарамгайбаатар нар хариулж, тайлбар хийв.

 Улсын Их Хурлын гишүүн Ц.Нямдорж санал хэлэв.

 **Б.Гарамгайбаатар:** - **1.**Стратегийн ач холбогдол бүхий салбарт үйл ажиллагаа явуулж байгаа аж ахуйн нэгжид гадаадын хөрөнгө оруулалтыг зохицуулах тухай хуульд өөрчлөлт оруулах тухай хуулийн төслийн хэлэлцэх эсэхийг дэмжиж байгаа гишүүд гараа өргөнө үү.

 Зөвшөөрсөн: 9

 Татгалзсан: 2

Бүгд: 11

Гишүүдийн олонхын саналаар дэмжигдлээ.

**2.** Улсын Их Хурлын гишүүн Ц.Нямдоржийн гаргасан “Стратегийн ач холбогдол бүхий салбарт үйл ажиллагаа явуулж байгаа аж ахуйн нэгжид гадаадын хөрөнгө оруулалтыг зохицуулах тухай хуульд өөрчлөлт оруулах тухай хуулийн төсөл дээр ажлын хэсэг байгуулах” гэсэн саналыг дэмжиж байгаа гишүүд гараа өргөнө үү.

 Зөвшөөрсөн: 10

 Татгалзсан: 1

Бүгд: 11

Гишүүдийн олонхын саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Д.Ганбат танилцуулахаар тогтов.

 Уг асуудлыг 14 цаг 37 минутад хэлэлцэж дуусав.

 ***Гурав. Төрөөс мөнгөний бодлогын талаар 2012 онд баримтлах үндсэн чиглэлийн биелэлт болон Монголбанкнаас зарим яамдтай хамтран хэрэгжүүлэхээр тохиролцсон дэд хөтөлбөрүүдийн хэрэгжилтийн явц, байдлын талаар Монголбанкны Ерөнхийлөгчийн мэдээлэл сонсох***

Хэлэлцэж буй асуудалтай холбогдуулан Монголбанкны Ерөнхийлөгч Н.Золжаргал, тус банкны Мөнгөний бодлого, судалгааны газрын захирал Д.Болдбаатар, Хууль зүйн газрын захирал Г.Эрдэнэбаяр, Валют, эдийн засгийн газрын захирал Д.Дэлгэрсайхан, Хяналт шалгалтын газрын захирал Б.Лхагвасүрэн, Монголбанкны Ерөнхийлөгчийн зөвлөх С.Болд, Улсын Их Хурлын Тамгын газрын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Ш.Ариунжаргал, Ж.Батдэлгэр, Л.Батмөнх, Д.Мягмарцэрэн нарын бүрэлдэхүүнтэй ажлын хэсэг байлцав.

 Монголбанкны Ерөнхийлөгч Н.Золжаргал мэдээлэл хийв.

 Мэдээлэлтэй холбогдуулан Улсын Их Хурлын гишүүн Д.Батцогт, Д.Ганбат, Р.Амаржаргал, Ц.Оюунгэрэл, Н.Батцэрэг нарын тавьсан асуултад Улсын Их Хурлын гишүүн, Байнгын хорооны дарга Б.Гарамгайбаатар, Монголбанкны Ерөнхийлөгч Н.Золжаргал нар хариулж, тайлбар өгөв.

 Улсын Их Хурлын гишүүн Р.Амаржаргал үг хэлэв.

 ***Хуралдаан 16 цаг 15 минутад өндөрлөв.***

 ***Тэмдэглэлтэй танилцсан:***

ЭДИЙН ЗАСГИЙН БАЙНГЫН

ХОРООНЫ ДАРГА Б.ГАРАМГАЙБААТАР

 **Тэмдэглэл хөтөлсөн:**

ПРОТОКОЛЫН АЛБАНЫ

 ШИНЖЭЭЧ М.НОМИНДУЛАМ

**МОНГОЛ УЛСЫН ИХ ХУРЛЫН ХАВРЫН ЧУУЛГАНЫ ЭДИЙН ЗАСГИЙН**

**БАЙНГЫН ХОРООНЫ 2013 ОНЫ 4 ДҮГЭЭР САРЫН 09-НИЙ**

**ӨДӨР (МЯГМАР ГАРАГ)-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

 ***Хуралдаан 14 цаг 05 минутад эхлэв.***

 **Б.Гарамгайбаатар:** - Эдийн засгийн байнгын хорооны хуралдаан эхлэх гэж байна. Ирцийн байдлыг та бүхэнд танилцуулъя. Эдийн засгийн байнгын хорооны хуралдаанд ирвэл зохих 19 гишүүнээс 4 гишүүн гадаадад явж байна. Одоогоор Л.Гантөмөр гишүүн тодорхойгүй байна, С.Дэмбэрэл гишүүн алга, Ц.Нямдорж гишүүн алга байна. Бусад гишүүд үндсэндээ ирсэн байна. Энэ хажуугийн Төсвийн байнгын хороонд бас гурав, дөрвөн гишүүн сууж байгаа. Одоо ингээд ороод ирэх байх гэж бодож байна. Тэгэхээр Эдийн засгийн байнгын хорооны хуралдааныг нээснийг мэдэгдье.

 Хуралдаанд танилцуулах асуудлыг хэлэлцэхээс өмнө бас Байнгын хорооны даргын хувьд хэдэн үг хэлье гэж ингэж бодож байгаа. Өнгөрсөн чуулганы хугацаанд манай гишүүд бас Байнгын хорооны хуралдаанд идэвхтэй оролцож, хэд хэдэн томоохон хууль, тогтоолын төслүүдийг хэлэлцүүлж батлуулсан. Өнгөрсөн хугацаанд гишүүдийн хуралд оролцож байгаа байдал, ирцийн гүйцэтгэл, хуралдааны дэгийг сахих, мөрдөх талаар бас анхаарвал зохих асуудлууд гарч байсан гэдгийг бас дурдах нь зүйтэй байх гэж ингэж бодож байгаа юм. Энэ хаврын чуулганы ээлжит хуралдааны хугацаанд Байнгын хорооны хуралдааныг зохион байгуулахдаа бид дэгийн асуудлыг нэлээд нарийн баримталж ажиллая гэсэн бодолтой байгаа. Үүнд хурлын ирцийн асуудалд анхаарлаа хандуулаач гэж гишүүдэд бас хэлэх байна. Байнгын хорооны хуралдаанд танхимд хүрэлцэн ирсэн дарааллаар гишүүдийг асуулт асуух, үг хэлэх зөвшөөрөл өгч байхыг хойшид анхаарна уу гэж хэлье.

 Гуравдугаарт нь Байнгын хорооны хуралдаан дээр дараах ерөнхий дэг жаягийг баримтлахыг анхааруулъя гэж ингэж бодсон юм. Үүнд бол асуулт асуухад 4 минут, нэмэлт тодруулга 1 минут, үг хэлэхэд 5 минут, гишүүний асуултад хариулах хугацаа 4 минут, нэмэлт хариулт, тайлбар өгөх 1 минут, асуулт асуух, үг хэлэх нь зөвхөн тухайн хэлэлцэж байгаа асуудлын хүрээнд байвал зохилтой гэдгийг бас анхааруулж байна. Асуулт болон хэлэх үгийн товч тодорхой, яг хэлэлцэж байгаа асуудлыг тойрч яривал бидэнд цаг хугацаа хэмнэх ийм боломжтой гэж гишүүдэд албан ёсоор хэлэх нь зүйтэй байх гэж ингэж бодож байгаа. Тэгэхээр дараагийн Байнгын хорооны хуралдаанаас эхлээд бид энэ дэгийг нэлээн нарийн барьж ажиллана гэж ингэж гишүүддээ хэлье.

 Мөн хаврын ээлжит чуулганы хугацаанд хийх ажлын төлөвлөгөөнүүд гараад батлагдаад явж байгаа. Тэгээд гишүүдэд энэ төлөвлөгөөнүүдийг бүгдийг нь тараасан. Одоогоор бол гишүүдээс албан ёсоор санал ирсэн зүйл хараахан байхгүй байна. Энэ хаврын чуулганд бид нэлээд томоохон ач холбогдол бүхий хуулийн асуудлуудыг хэлэлцүүлэхээр байгаа гэдгийг та бүхэн мэдэж байгаа байх гэж бодож байна. Тийм учраас гишүүд бас өөрсдийнхөө санал бодлыг нэмж оруулах асуудлыг бичгээр саналаа өгвөл их зөв байна гэж та бүхэндээ хэлье. Ингээд хэлэлцэх асуудлынхаа дараалалд оръё.

 Нэгдүгээрт нь Үнэт цаасны зах зээлийн тухай болон холбогдох бусад хуулийн төслүүд хэлэлцэх эсэх асуудлаар, Стратегийн ач холбогдол бүхий салбарт үйл ажиллагаа явуулж байгаа аж ахуйн нэгжид гадаадын хөрөнгө оруулалтыг зохицуулах тухай хуульд өөрчлөлт оруулах тухай хуулийн төсөл /хэлэлцэх эсэх/ асуудлаар, мөн “Монгол Улсын Эрдэнэсийн сангийн үндсэн сангийн орлого, үндсэн болон гүйлгээ сангийн зарлагын 2013 оны төсвийн тухай” Улсын Их Хурлын тогтоолын төсөл, Төрөөс мөнгөний бодлогын талаар 2012 онд баримтлах үндсэн чиглэлийн биелэлт болон Монголбанкнаас зарим яамдтай хамтран хэрэгжүүлэхээр тохиролцсон дэд хөтөлбөрүүдийн хэрэгжилтийн явц, байдлын талаар Монголбанкны Ерөнхийлөгчийн мэдээлэл сонсоно. Эцэст нь бид ажлын хэсэг байгуулах асуудал байгаа. Тэгээд хэлэлцэх асуудалтай холбогдуулаад гишүүдэд санал байна уу? Өөр саналтай гишүүд байна уу? Алга байна. Хэлэлцэх асуудлаа тасалъя. Хэлэлцэх асуудлын дарааллын дагуу Үнэт цаасны зах зээлийн тухай хуулийн төсөл /Шинэчилсэн найруулга/ болон холбогдох бусад хуулийн төслүүдийн талаар төсөл санаачлагчдын илтгэлийг сонсоно. Илтгэлийг Эдийн засгийн хөгжлийн сайд Н.Батбаяр танилцуулна.

 ***Нэг. Үнэт цаасны зах зээлийн тухай /Шинэчилсэн найруулга/ Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай, Хувь хүний орлогын албан татварын тухай хуульд өөрчлөлт оруулах тухай, Хөдөө аж ахуйн гаралтай бараа, түүхий эдийн биржийн тухай хуульд өөрчлөлт оруулах тухай, Зар сурталчилгааны тухай хуульд нэмэлт, өөрчлөлт оруулах тухай, Даатгалын тухай хуульд өөрчлөлт оруулах тухай, Санхүүгийн зохицуулах хорооны эрх зүйн байдлын тухай хуульд өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Эрүүгийн хуульд нэмэлт, өөрчлөлт оруулах тухай, Хууль хүчингүй болсонд тооцох тухай хуулийн төслүүд*** */хэлэлцэх эсэх/*

**Н.Батбаяр:** - Эрхэм гишүүдийн өдрийн амгаланг айлтгая. Засгийн газраас

Үнэт цаасны хуулийн шинэчилсэн найруулгын төслийг өргөн барьсан байгаа. Өнгөрсөн оны сүүлч энэ оны эхээр өргөн барьсан. Өнөөдөр ингээд Эдийн засгийн байнгын хороон дээр анхны хэлэлцүүлэг явж байна. Энэ хууль бол анх 1996 онд бэлтгэгдсэн хууль байж байгаа. Тэрнээс хойш эдүгээ 20-иод жил өнгөрчихсөн байж байна. 20 жилийн хугацаанд Монгол улсад үнэт цаасны зах зээл тодорхой хэмжээгээр бас өсөж хөгжсөн байгаа. Гэхдээ өнөөдрийн хууль гарч байгаа шаардлага гэх юм бол өнөөдрийн маань үнэт цаасны зах зээлийн байдал бол илүү хууль эрх зүйн орчин боловсронгуй болох шаардлага гарсан байна гэж үзэж байгаа. Би зүгээр энэ дээр ганц хоёр тоо хэлэхийг хүсэж байна л даа. Өнөөдөр Монгол улсын Хөрөнгийн бирж дээр байж байгаа манай нийт компаниудын хувьцааны үнэлгээ бол 1.5 тэрбум доллар орчим байж байгаа. Тэгэхэд Америкийн Нью-Йоркийн хөрөнгийн биржийн үнэлгээ бол Америкийн ДНБ-тэй тэнцүү байдаг, ойролцоо орчим хандлага тэр орчимд байдаг л даа. Тэгвэл өнөөдөр манай хөрөнгийн бирж дээр байгаа компаниудын үнэлгээ 1.5 тэр бум доллар байхад манай ДНБ доллароор үзэхээр 10 тэрбум доллартой байж байгаа. Тэгэхээр ямаршуухан зөрүү байгаа нь харагдаж байгаа. Энэ зөрөөг арилгах нэгдүгээрт, өөрөөр хэлбэл манай иргэд өөрсдийнхөө мөнгөн хөрөнгийг зөвхөн банкны хадгаламжид хадгалуулахаас гадна үнэт цаасны зах зээл дээр байршуулж, тэндээс тодорхой хэмжээний эдийн засгийн үр өгөөж авдаг байх тогтолцоо, улмаар манай компаниудын өгөөжийг нэмэгдүүлэх, компаниуд тодорхой хэмжээгээр мөнгө босгох бололцоог нэмэгдүүлж өгөх, иргэд хоорондын болон аж ахуй нэгж хоорондын арилжаа дэлхийн зах зээлийн түвшинд явагддаг болох энэ нөхцөл байдлыг бий болгох үүднээс Үнэт цаасны хуульд шинэчилсэн найруулга хийж оруулж ирж байгаа. Энэ дээр нэлээн олон асуудлыг шийдүүлэхээр оруулж ирсэн бас танилцуулга тараачихсан, би товчхон хэдэн зүйл хэлэхийг хүсэж байна.

 Шинэ нэр томьёоллууд нэлээн орж ирж байгаа. Харамсалтай нь жаахан гадаад үгээр ороод ирж байгаад хүлцэл хүсэхийг хүсэж байна. Яагаад гэхээр монгол нэр томьёог бүрэн дүүрэн сонгож чадаагүйд, хэлэлцүүлгийн явцад монгол нэр томьёог гаргаж ирэх талаар хамтарч ажиллана гэсэн бодолтой байж байгаа. Outright purchase farm, хадгаламжийн бичиг, хөрөнгөөр баталгаажсан үнэт цаас, үнэт цаасны хадгаламж, итгэмжлэн удирдах үйл ажиллагаа, үнэт цаасны арилжааны данс, маркет maker гэх мэтийн олон шинэ эдийн засгийн шинэ томьёоллуудыг оруулж ирж байгаа. Биржийн давхар бүртгэлийн асуудал хүртэл оруулж ирж байгаа. Давхар бүртгэл гэхэд өнөөдөр манай хуулиар гэхэд манай хөрөнгийн бирж дээр байгаа компани бол өөр бүтэцтэй байж болохгүй, өөр газар дээр байгаа бол манай дээр байж болохгүй байх тэрийг зохицуулсан биржийн давхар бүртгэлийн асуудлыг оруулж ирсэн байх жишээтэй. Нөгөө талдаа гэвэл үнэт цаасны хадгаламжийн асуудал гарч ирж байгаа юм. Манайд олон мянган хүмүүс олон жилийн өмнө үнэт цаасаа авчихаад тэр маань хаана явааг мэдэхгүй байдаг. Тэр нь тодорхой хэмжээний хариуцлагагүй байгууллагуудын үйл ажиллагааг үрэгдэж үгүй болох байдал үүсэж байсан бол тэр харилцааг шинэ хуулиар зохицуулж, иргэдийн болон аж ахуй нэгжүүдийн үнэт цаасны аюулгүй байдал, хадгалалтын асуудлыг шийдэх гэж орж ирж байгаа.

 Мөн ингэснээрээ манайх өнөөдөр зөвхөн компанийн хувьцаа худалдах, худалдаж авах арилжаа дээр тогтож байгаа бол үүнийг арай өргөн хэлбэрээр буюу дэлхийн түвшинд явуулах тэр эрх зүйн орчинг бүрдүүлэх байдлаар хуулийн төслийг боловсруулж оруулж ирсэн байгаа болохыг хэлэхийг хүсэж байна. Тэгээд энэ хуулийг хэлэлцэн баталж өгөхийг та бүхнээс хүсэж байна. Анхаарал тавьсанд баярлалаа. Асуултад хариулахад бэлэн байна.

 **Б.Гарамгайбаатар:** - Баярлалаа. Уг асуудлыг хэлэлцүүлж байгаа Засгийн газрын ажлын хэсгийн бүрэлдэхүүнийг танилцуулъя. Н.Батбаяр Эдийн засгийн хөгжлийн сайд, Д.Баярсайхан Санхүүгийн зохицуулах хорооны дарга, Н.Мөнхбат Эдийн засгийн хөгжлийн сайдын зөвлөх, Б.Даажамба Санхүүгийн зохицуулах хорооны дэд дарга, Д.Болдбаатар Монголбанкны Мөнгөний бодлого, судалгааны газрын захирал, Г.Эрдэнэбаяр Монголбанкны Хууль зүйн газрын захирал, Т.Гандулам Үнэт цаасны төлбөр тооцоо, төвлөрсөн хадгаламжийн төвийн гүйцэтгэх захирал, Э.Эрдэнэсүрэн Эдийн засгийн хөгжлийн яамны Хуулийн хэлтсийн дарга, Б.Саруул Монголын хөрөнгийн биржийн дэд захирал эдгээр хүмүүс оролцож байгаа. Монгол Улсын Их Хурлын дэгийн тухай хуулийн 18.4-т заасны дагуу хууль санаачлагчаас асуух асуулттай гишүүд байна уу? Ц.Даваасүрэн гишүүн, Ц.Баярсайхан гишүүн, Ц.Оюунгэрэл гишүүн, одоо шинэ дүрмээ саяхан танилцуулсан, ирсэн ирцийн дарааллаар гэсэн тэгээд түрүүний дүрмээр явуулчихъя. Ц.Даваасүрэн гишүүн эхлээд асуултаа асууя. Ц.Баярсайхан гишүүнээр асуултаа эхлүүлье.

 **Ц.Даваасүрэн:** - Би нэг хүн дутуу байхад нь ирц бүрдүүлж өгсөн шүү дээ.

 **Ц.Баярсайхан:** - Энэ уг нь бол миний тогтоосон дэг шүү дээ. Эдийн засгийн байнгын хороо бол энэ дэгээ авч явах хэрэгтэй. Хамгийн сайн дэг байгаа юм. Би нэг л зүйлийг асууя. Санхүүгийн зохицуулах хорооноос асууя. Одоо бид нар энэ санхүүгийн механизмаа зөв тогтоох шаардлагатай болоод байгаа юм. Тэгээд энэ дээр дутагдаж байгаа юм бол 2 зүйл байна. Нэгдүгээрт, банк санхүүгийн тухай хуулийн шинэчлэлийг хийх ёстой. Хоёрдугаарт, Хөрөнгө оруулалтын сангийн тухай хуулийг нэн яаралтай батлах шаардлагатай болж байна. Ийм институци чинь дутуу байх юм бол энэ зах зээлийн маань Үнэт цаасны хууль бол бүрэн дүүрэн зах зээлийн нөхцөлд ажиллах механизмаар дутах нь. Тийм учраас одоо хамт өргөн баригдаагүй бол тодорхой зохицуулах буюу харилцаанд орох тэр эрх зүйг нь энэ Үнэт цаасныхаа хуульд хийж өгөөд, өөрөөр хэлбэл үнэт цаасны зах зээл дээр хөрөнгө оруулалтын сан ямар эрх зүйн хувьд оролцох юм, ямар чиглэлээр энэ сангийн орлогыг нь бүрдүүлэхийг хориглох юм, ямар дээр нь зөвшөөрөх юм гэдэг ийм ерөнхий зохицуулалтаа хийж өгчихөөд, Хөрөнгө оруулалтын сангийнхаа хуулийг бол нэн яаралтай батлах хэрэгтэй. Энэ маань бол гадна дотнын хөрөнгө оруулалтыг санхүүгийн секторт татах том үзүүлэлт болно. Тийм учраас үүнийг одоо оруулж ирээгүй юм шиг байна. Оруулж ирэх хугацааны хувьд ямар төсөөлөл бодолтой байна? Баярлалаа.

 **Б.Гарамгайбаатар:** - Н.Батбаяр гишүүн хариулах уу?

 **Н.Батбаяр:** - Энэ хуулийг дагалдаад нэлээн олон хуульд өөрчлөлт орох төсөл өргөн баригдсан байж байгаа. Тэгэхдээ хөрөнгө оруулалтын сангийн тухай асуудлыг нь бол энд оруулж ирээгүй байгаа. Энийг ойрын ирээдүйд оруулж ирнэ. Энэ дээр нэлээн ажиллаж байгаа, ажиллах шаардлагатай байгаа. Яагаад гэвэл энэ манайд тодорхой байдлаар гарч ирэхгүй байж байгаад тодорхойгүй бус байдлаар гарчих юм бол эерэг үр дүн авчрахаас илүү сөрөг үр дүн авчрах вий гэдэг болгоомжилсон үүднээс анхны өргөн барих гэж байсан төслөө бид нар авчихсан юм. Удахгүй үүнийг өргөн барина.

 **Б.Гарамгайбаатар:** - Өөр нэмж хариулах хүн байна уу? Д.Баярсайхан

 **Д.Баярсайхан:** - Сангийн асуудлыг бид дотор нь хийгээд аваад явах уу, үгүй гэдгийг ажлын хэсэг дээр дахиад ярих байх, бид нарт хамтарсан ажлын хэсэг байгуулаад, анхны төслүүд бол гарчихсан байж байгаа. Аль ч тохиолдолд энэ хуулийн хүчин төгөлдөр болохоос өмнө л энэ Хөрөнгө оруулалтын сангийн хуулийг батлах ёстой. Тэгэхгүй бол үндсэн тоглогч, оролцогч нь байхгүй хууль гарчих гээд тийм л байгаа. Тэгэхээр бид аль болох яаралтай ажиллаад оруулж ирэх.

 **Б.Гарамгайбаатар:** - Нэмж асуух уу, тодруулах уу? Ц.Оюунгэрэл гишүүн.

 **Ц.Оюунгэрэл:** - Үнэт цаасны тухай энэ шинэ хууль гарснаар яг орон нутагт байгаа иргэд арилжаанд яаж оролцож чадах вэ? Энэ нөгөө сая сайд хэлж байна шүү дээ. Монголд байгаа хүмүүс маань олон улсын харилцаанд оролцох боломжийг бий болгоно гэж байна. Орон нутагт байгаа хүмүүс Улаанбаатарт байгаа арилжаанд оролцож чадах уу, олон улсын арилжаанд бас яаж оролцох вэ? гэсэн асуултад хариулт авмаар байна.

 **Б.Гарамгайбаатар:** - Н.Батбаяр сайд, Д.Баярсайхан.

 **Д.Баярсайхан:** - Энэ хуулиар хүлээгдэж байгаа юмнуудыг хэлээд байгаа юм. Орон нутагт байгаа үнэт цаасны оролцогчид, иргэд заавал брокер дилерийн компаниар дамжиж оролцох ёстой. Бид нарын суурь нөхцөл бол жишээ нь Хаан, Хас банкууд манайхаас энэ зөвшөөрлийг авчихсан байгаа. Тэр салбаруудаар дамжих, сүүлдээ яваандаа онлайн Лондонгийн хөрөнгийн биржийн нэг юу чинь болохоор заавал энд бирж дээр суудалгүйгээр онлайнаар өөрөө оролцох бололцоог нээж өгч байгаа юм. Гэхдээ энэ хуульд заавал тэр суух шаардлага байхгүй, хөрөнгийн биржийн өөрийнх нь бүтэц зохион байгуулалт, дэд бүтцийн хүрээнд шийдэгдэх асуудал.

 **Б.Гарамгайбаатар:** - Тодруулах зүйл байхгүй бол Ц.Даваасүрэн гишүүн.

 **Ц.Даваасүрэн:** - Би нэг зүйл асууя. Хууль орж ирж байгаа нь сайн зүйл. Гэхдээ өмнө байгаа хуулиа бүрэн төгс хэрэгжүүлж чадахгүй байгаад байгаа шүү дээ. Би нэг жишээ хэлье, одоо жишээлбэл Оюу толгой компани 10 хувиа нийтэд арилжаалах ёстой. Яагаад арилжаалахгүй байгаа юм, хууль байж байна шүү дээ. Тавантолгойн асуудал Ухаа худаг яагаад 10 хувиа арилжаалахгүй байгаа юм бэ? Тэгэхээр ийм хууль байгаа зүйлээ та бүхэн хэрэгжүүлж чадаагүй. Юунаас болсон юм бэ? Энэ хууль гарснаар иймэрхүү зүйлүүдийг шийдэж чадах юм уу? Бас л тэгээд хууль гардаг, хууль нь хэрэгждэггүй, 2 дахь зах зээл нь сайжирдаггүй ийм нөхцөл байдал харагдаад байгаа юм л даа. Жишээлбэл бид нар шууд зээллэгээний энэ систем хөгжөөд явчих юм бол банкны зээлийн хүү буурах гол хөшүүрэг чинь энэ байхгүй юу. Гэтэл энэ нь хөгжихгүй учраас иргэд мөнгөө хадгаламж хэлбэрээр байршуулаад л тэр нь банкаар дамжиж хүү нэмэгдэж зээллэгээ болж очоод байгаа байхгүй юу. Тэгэхгүй бол хөрөнгийн зах зээл сайн хөгжөөд шууд зээллэгээний систем тогтчих юм бол иргэн банк гэхгүй шууд хувьцаа уруу мөнгөө хийгээд явах юм бол зээлийн хүү буурах ёстой. Тэгэхээр энэ зөв тогтолцоо уруу оруулахад энэ хууль чинь баталгаатай үнэхээр сайн үйлчилнэ гэдэг тэр та бүгдийг баталгаа болгож хэлэх зүйл чинь юу байгаа юм бэ? Та нар өмнө нь хуулиа бүрэн төгс хэрэгжүүлж чадаагүй шүү дээ. Яагаад Оюу толгой, Тавантолгой 10 хувиа гаргаж болоогүй юм бэ? Та нар энэ хууль сайн хэрэгжинэ гэсэн баталгаа чинь хаана байгаа юм бэ?

 **Б.Гарамгайбаатар:** - Д.Баярсайхан.

 **Д.Баярсайхан:** - Ерөөсөө хүлээлт байгаад байна, стратегийн орд газруудын 10 хувийг Монголын хөрөнгийн биржээр арилжина гэсэн энэ заалт бол үнэт цаас гаргагчийн зүгээс асуудал орж ирэхгүй байна. Бид нар бол Төрийн өмчийн хороонд байнга шаардлага тавьж байгаа. Энд Эдийн засгийн байнгын хороонд орж ирэх болгонд энэ асуудал байнга гарч ирдэг, тэр ч утгаар нь би асуудлыг байнга тавьдаг. Үнэт цаас гаргагчийн зүгээс асуудал оруулж ирэхгүй байна л даа. Энэ хууль хүлээгдэж байгаа, ер нь бол нийтдээ хүлээж байгаа. Хөрөнгийн зах зээл дээр ажиллаж байгаа хөрөнгө оруулагч нар болон хөрөнгийн биржийнхэн бүх л хөрөнгө оруулагч нар хүлээж байгаа. Энэ хууль гарах юм бол юу гэдэг юм бэ, давхар бүртгэлийн асуудлууд шийдэгдэнэ. Гадаадад гарчихсан манай компаниуд хүртэл өөрийнхөө бирж дээр орж ирэх асуудал ярина. Ерөөсөө энэ хууль гарах юм бол хөрөнгийн зах зээл, бирж дээр бүтээгдэхүүн гаргах үндсэн дэд бүтэц, нөхцөл нь бүрдэнэ гэж бид үзэж байгаа юм. Тэр стратегийн салбарын асуудал бол үнэт цаас гаргагчийн зүгээс бид нар байнга шаардлагаа тавьдаг, хууль хэрэгжүүлээч гэдэг.

 **Б.Гарамгайбаатар:** - Тодруулъя Ц.Даваасүрэн гишүүн.

 **Ц.Даваасүрэн:** - Үгүй тэгээд хэрэгжүүлэхгүй байна шүү дээ. Одоо хууль гаргахаар чинь ахиад хэрэгжүүлэхгүй байвал яах юм бэ? Тэрийг нь яаж зохицуулсан юм бэ гэж би асуугаад байна шүү дээ. Ахиад та нар шаардаад байдаг, хэрэгждэггүй. Төрийн өмчийн буруутай байгаа бол тэр Төрийн өмчийн хорооныхоо асуудлыг ярих хэрэгтэй шүү дээ. Хууль чинь өөрөө хэрэгжихгүй байгаад байгаа шүү дээ. Хууль хэрэгжинэ гэдэг зүйл чинь өөрөө харагдахгүй болчихоод байна шүү дээ. Сайн хууль, нийгэм хүлээж байгаа нь үнэн байна. Гэтэл өнөөдрийн байгаа сайн заалтууд чинь хэрэгжихгүй байгаа байхгүй юу. Тэгэхээр Төрийн өмчийн хороон дээрээ очоод гацах юм уу, нөгөө хөрөнгө оруулагчид чинь гацаах юм уу, үүнийг шийдсэн зүйл дахиад байхгүй л харагдаж байна л даа.

 **Д.Баярсайхан:** - Өөрчлөлт орж магадгүй, Төрийн өмчийн хорооноос яг энэ уул уурхайн стратегийн компаниудыг “Эрдэнэс MGL” авч байгаа. Тэнд томоохон бүтэц зохион байгуулалтын өөрчлөлт орж байгаа. Дүрмийн шинэчилсэн асуудлыг Засгийн газар орж шийдэх ёстой. Тэгээд сая та мэдэж байгаа байх Багануур, Шивээ-Овоо, Эрдэнэтийг бол “Эрдэнэс MGL” дээр авчихлаа шүү дээ. Тэгээд одоо энэ хуулийг хэрэгжүүлэх асуудлыг шахна даа. Би өөрөө “Эрдэнэс MGL”-ын ТУЗ-д байж байгаа, шахаад л байгаа.

 **Б.Гарамгайбаатар:** - Төсөл санаачлагчийн илтгэлтэй холбогдуулаад асуулт асууж дууслаа. Илтгэлтэй холбогдуулаад үг хэлэх гишүүд нэрсээ өгнө үү? Үг хэлэх хүмүүс алга байна. Монгол Улсын Их Хурлын дэгийн тухай хуулийн 18.3-т заасны дагуу Үнэт цаасны зах зээлийн тухай хуулийн төсөл болон Хөдөө аж ахуйн гаралтай бараа, түүхий эдийн биржийн тухай хуульд өөрчлөлт оруулах тухай, Зар сурталчилгааны тухай хуульд нэмэлт, өөрчлөлт оруулах тухай, Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай, Хувь хүний орлогын албан татварын тухай хуульд өөрчлөлт оруулах тухай, Эрүүгийн хуульд нэмэлт, өөрчлөлт оруулах тухай, Даатгалын тухай хуульд өөрчлөлт оруулах тухай, Санхүүгийн зохицуулах хорооны эрх зүйн байдлын тухай хуульд өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Хууль хүчингүй болсонд тооцох тухай хуулийн төслүүдийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн томьёоллоор санал хураалт явуулъя. Дэмжиж байгаа гишүүд гараа өргөнө үү?

 11-ээс 8.

 Дэмжигдлээ. Чуулганы нэгдсэн хуралдаанд Байнгын хорооны санал, дүгнэлтийг илтгэх гишүүнийг томилъё. Х.Болорчулуун гишүүнээр чуулганы нэгдсэн хуралдаанд илтгэл тавья. Дараагийн хэлэлцэх асуудалд оръё.

 ***Хоёр. Стратегийн ач холбогдол бүхий салбарт үйл ажиллагаа явуулж байгаа аж ахуйн нэгжид гадаадын хөрөнгө оруулалтыг зохицуулах тухай хуульд өөрчлөлт оруулах тухай хуулийн төсөл*** */хэлэлцэх эсэх/*

Стратегийн ач холбогдол бүхий салбарт үйл ажиллагаа явуулж байгаа аж ахуйн нэгжид гадаадын хөрөнгө оруулалтыг зохицуулах тухай хуульд өөрчлөлт оруулах тухай хуулийн төслийн талаарх төсөл санаачлагчийн илтгэлийг Н.Батбаяр гишүүн танилцуулна.

 **Н.Батбаяр:** - Эрхэм гишүүд ээ, Монгол улс хөрөнгө оруулалтын орчинг таатай болгох зорилгоор үеийн үед ажиллаж ирсэн бөгөөд өнгөрсөн зах зээл хөгжсөн 20 гаруй жилийн хугацаанд бол Монгол улсын хууль эрх зүйн орчинд өөрчлөлт хийж явахдаа дандаа хуучин байсан нөхцөлөөс нь сайжруулах замаар хийж ирсэн гэдгийг юуны түрүүнд цохон тэмдэглэхийг хүсэж байна. Монгол улс бол хоёр их хөрштэй ийм улс. Тэгээд Монгол улсынхаа хуулийн хүрээнд бид нар өнгөрсөн жил стратегийн ач холбогдол бүхий салбарт үйл ажиллагаа явуулж байгаа аж ахуй нэгжийн бүртгэлийн системтэй болгох хууль гаргасан байж байгаа. Бүртгэлийн системтэй болох тодорхой хэмжээгээр, энэ хуулиар аливаа хориглосон зүйлийг нэмж оруулаагүй, одоо энэ хуульдаа илүү бас таатай нөхцөл бүрдүүлэх үүднээс аж ахуй нэгж байгууллага бол монголын аж ахуй нэгжийн хувьцааны 49 хувиас дээш бөгөөд 100 тэрбум төгрөгөөс дээш хэмжээний хөрөнгө оруулалт хийх юм бол Улсын Их Хурлаар хэлэлцүүлнэ гэсэн хуулийн заалттай байсныг өөрчилж, энэ бол төр болон хувийн хэвшлийн аль алинд нь хамаарч байсан бол одоо энэ заалтыг зөвхөн төрийн өмчийн буюу төрийн өмчийн оролцоотой гадаад хөрөнгө оруулагчийн хувьд үлдээх байдлаар Засгийн газраас төслийг оруулж ирж байна. Өөрөөр хэлбэл хувийн хэвшлийн компани байх юм бол энэ шинэ хууль гарснаар тэд нарын асуудал заавал Их Хурлаар орох шаардлагагүй болох энэ эрх зүйн орчин бүрдүүлэх зорилгоор оруулж ирж байна. Тэгж хийхдээ бол аль нэг компанийн хувьцааг 49-өөс дээш хувь эзэмшиж байгаа гадаадын төрийн болон төрийн өмчийн оролцоотой компани хөрөнгө оруулалт хийх тохиолдолд үүнийг Их Хурлаар шийдүүлж байя гэсэн заалт бүхий хуулийн төслийг өргөн барьж байгаа юм. Энэ хуулийн төслийг хэлэлцэн шийдвэрлэж өгөхийг хүсье. Анхаарал тавьсанд баярлалаа.

 **Б.Гарамгайбаатар:** - Баярлалаа. Уг асуудлыг хэлэлцүүлж байгаа ажлын хэсгийн бүрэлдэхүүнийг танилцуулъя. Н.Батбаяр Эдийн засгийн хөгжлийн сайд, С.Жавхланбаатар Эдийн засгийн хөгжлийн яамны Гадаадын хөрөнгө оруулалтын зохицуулалт, бүртгэлийн газрын дарга, Э.Эрдэнэсүрэн Эдийн засгийн хөгжлийн яамны Хуулийн хэлтсийн дарга, Н.Мөнхбат Эдийн засгийн хөгжлийн сайдын зөвлөх. Дэгийн тухай хуулийн 18.4-т заасны дагуу хууль санаачлагчаас асуух асуулттай гишүүд байна уу? Ц.Нямдорж гишүүн байна, асуух асуултаа тасаллаа. Ц.Нямдорж гишүүн асуултаа асууя.

 **Ц.Нямдорж:** - Энэ төсөл ч яах вэ, аль 2009 онд ийм нэг төсөл Засгийн газарт орж ирээд, тэгээд Засгийн газар 24 санал санаачилсан хүмүүст нь өгөөд, тэр дотор тооцоо судалгааг нь хавсаргаж үз гэсэн ийм үгтэй санал 2009 онд өгч байсан юм л даа. Тэгээд байж байгаад 2012 оны 5 дугаар сард, 4 сард нь Байнгын хороо хэлэлцээд, 5 сард яг сонгуулийн өмнө энэ хууль батлагдаад явчихсан ийм эд. Тэр үед би Их Хурлын чуулган дээр ярьж байсан юм л даа. Ер нь сонгуулийн өмнө ийм ажил хийдэг чинь зөв үү? Энэ ямар хэрэг явдалд хүргэх вэ гэж. Янз янзын шалтгаанаас болоод сүүлийн үед эдийн засгийн байдал онцгой анхаарал татаж эхэлж байна л даа. Чуулган дээр Ерөнхийлөгчийн хэлсэн үг тэр эдийн засагтай холбогдолтой хэсэг байна, Монголбанкны ерөнхийлөгч сая ярилцлага өглөө, бензиний үнэ 30-40 хувиар нэмэгдсэн 6 сарын дотор гэж, өнөөдөр Банкуудын холбооны ерөнхийлөгч М.Болд ярилцлага өгсөн, монголын эдийн засгийн байдал нэлээн төвөгтэй байна гэдэг юмнууд ярьсан байна лээ.

 Би юу асуух гээд байна вэ гэхээр энэ хуульд ингэж өөрчлөлт оруулах биш, чадвал энэ хуулийг байхгүй болгох нэг. Хоёрдугаарт, энэ эдийн засагт бий болж байгаа хүндрэл бэрхшээлээ ажлын хэсэг гаргаад Б.Гарамгайбаатар даргаа, макро түвшинд эдийн засаг ярьдаг Р.Амаржаргал эд нарыг оруулдаг ч юм уу, ахлуулдаг ч юм уу. Тэгээд энэ улс хоорондынхоо харилцааны асуудлаа холбоод энэ хуулийг хэлэлцэх шатанд энэ асуудлаа ярих цаг нь болсон юм биш үү? Сая л гадаадын хөрөнгө оруулагчдын чуулга уулзалт болж байна гээд л дандаа зовлон ярьсаар байгаад таарлаа шүү дээ. Ганцхан жилийн дотор 40 хувиар гадаадын хөрөнгө оруулалт багасна гэдэг бол энэ аюул шүү дээ. Н.Батбаяр сайдаа бид нар хорин хэдэн жил улс төрд хамт явлаа. Энэ сигналууд ирээд байгааг бид нар мэдэрч л байгаа шүү дээ. Тэгэхээр энэ хуультайгаа хамтатгаад ер нь ажлын хэсэг тал талаасаа байгуулаад хэрхэх вэ гэдгээ цаашаа сайн ярих юм биш үү? Ийм цаг болсон гэж би хувьдаа бодоод байгаа юм. Энэ дэлхий ертөнцөд сүүлийн хоёр гурван жилд болж байгаа процессуудыг хар, юу болж байна, Португал, Испани, Итали гэнэ, одоо Кибер ямар байдалд орж байна. 2006 онд Америкийн моргейжийн хямрал 2009 онд монгол уруу хил давж орж ирсэн юм даа. Аюултай тийм симптомууд гадна талдаа ч, дотор талдаа ч явагдаад байхад бид нар энд нэг Байнгын хороонд 3 гишүүн байх уу, 1 гишүүн байх уу гээд маргалдаад суугаад байгаа чинь зөв юм уу? Тийм учраас Б.Гарамгайбаатар дарга энэ хуулийг би хэлэлцэхийг нь дэмжиж байна, хэлэлцэхдээ зөвхөн энэ хуулийг биш бүхэлд нь дөнгөн данган хөл дээрээ зогсож ядаж байгаа эдийн засгийг цаашаа сөхрүүлчихгүй байхын тулд ямар арга хэмжээг авах ёстой юм гэдэг санал боловсруулах үүрэг бүхий ажлын хэсгийг энэ Их Хурал дээр байгуулах юм биш үү?

 **Б.Гарамгайбаатар:** - Ойлголоо.

 **Ц.Нямдорж:** - Би тийм ажлын хэсэг байгуулвал Н.Батбаяр танай Засгийн газар хамтарч ажиллахад бэлэн үү гэдгийг асуух гээд байна. Нөгөө 4 дүгээр сарын нэгэнд төмөр зам тавиад эхэлнэ, хүрз жоотуу хоёр бэлэн байгаа гэж тэр нэг сайд санаатай юм чинь гоншгоноод байсан хаана байна? Хүрз жоотуу хөдөлж эхэлсэн үү? Байхгүй 4 дүгээр сарын 10 болчихлоо. Ерөнхий сайд нь ууланд очиж цаасан төөрөөд л иймэрхүү байдалтай байж байна шүү дээ.

 **Б.Гарамгайбааатар:** - Ц.Нямдорж гишүүнээ!

 **Ц.Нямдорж:** - Тийм учраас энэ чиглэлээр Их Хуралтай Засгийн газар хамтарч ажиллахад бэлэн үү? Ийм л юм байна.

 **Б.Гарамгайбаатар:** - Ц.Нямдорж гишүүний асуултад Н.Батбаяр сайд товчхон хариулъя. Тэгэхээр бид нар бас гол хэлэлцэж байгаа асуудлуудынхаа хүрээнд л асуулт хариултуудаа авсан нь зүгээр.

 **Н.Батбаяр:** - Тэгэхээр ингэж байна л даа, дэлхийн эдийн засгийн байдал амаргүй байгаа, хамгийн сүүлийн жишээ гэхэд Кибер байж байна. Кибер одоо эдийн засгийн санхүүгийн хүнд байдалд орчихоод 2 том банк нь дампуураад, дампуурсан банкныхаа алдагдлыг тэнд хадгаламж эзэмшигчдийнхээ хөрөнгийн гуч дөчин хувиар нь барагдуулах шийдвэр гаргаж байна. Энэ Европын холбооноос гаргасан шийдвэр. Дэлхий ямар байхад тэр Монголд тусгал нь ирэх нь ойлгомжтой. Яагаад гэвэл Монгол дэлхийн нэг хэсэг гэж. Нөгөө талаасаа өмнө нь хямрал Америк, Европ гэдэг юм уу, Ази уруу ороод ирчихсэн. Манай урд хөрш ч гэсэн тодорхой хэмжээгээр энэ асуудалд өртөж байна. Нүүрсний үнэ ямар байгаа билээ, төмрийн хүдрийн үнэ ямар байгаа билээ, ган үйлдвэр ямар байгаа билээ бодох юм их байгаа. Тийм учраас мэдээж хэрэг бид нар өөрсдийнхөө хувь заяаг гадныханд даалгаад байж болохгүй. Эзэн хичээвэл заяа хийнэ гэж хэлдэг. Монголчуудын амь амьдралыг сайн сайхан болгож, монголчуудын өөрсдийн үйл ажиллагаанаас шалтгаалах болохоос биш, гадаадынхан бид нарыг сайхан болгочихно гэж бодох юм бол харьцангуй ойлголт. Тийм учраас бид нар юу гэсэн үг вэ гэвэл, эзэн хичээвэл заяа хичээнэ. Өөрсдөө сайн ажиллах хэрэгтэй байна. Хамтарч ажиллах хэрэгтэй байна, түүхий дотор улс төрийн намууд ч гэсэн хамтарч ажиллах хэрэгтэй байна. Тийм учраас аливаа нэгэн хамтарч ажиллая гэсэн саналыг бүгдээрээ бид нар хүлээж авч, хэрэгжүүлэхэд бэлэн байгаа.

 **Б.Гарамгайбаатар:** - Хэлэлцэж байгаа асуудлынхаа.

 **Н.Батбаяр:** - Тэгээд нэг юм хэлчихье. Энэ хуулиас гадна бид нар шинэ хуулийн төсөл дээр ажиллаж байгаа. Ерөөсөө Монгол улс Хөрөнгө оруулалтын хууль гэсэн нэгдсэн нэг хуультай болъё гэж, өнөөдөр Гадаадын хөрөнгө оруулалтын хууль гэж байгаа, Стратегийн салбар дахь гадаадын хөрөнгө оруулалтыг зохицуулах хууль гэж байж байгаа. Дотоодын компаниудын хөрөнгө оруулалтын асуудлууд хуулийн зохицуулалт Иргэний хуулиас өөр заалт байхгүй байгаа. Тийм учраас энэ бүгдийг нийлүүлээд Монгол улс Хөрөнгө оруулалтын хууль гэсэн хуультай болъё гэсэн төсөл дээр манай яам, Засгийн газар ажиллаж байгаа. Үүнтэй холбогдуулаад хуулийн шинэ эрх зүйн орчин бүрдүүлэх, өөрөөр хэлэх юм бол манай хөрөнгө оруулагчдаа дотоод, гадна гэж ялгалгүйгээр бүгдийг нь дэмжих гэсэн энэ бодлого дээр ажиллаж байгаа, энэ тал дээр цаашид төслийг өргөн барих болно.

 **Б.Гарамгайбаатар:** - Би бас Ц.Нямдорж гишүүнд бас нэг мэдээлэл өгье. Түрүүчийн ээлжит чуулган эхлэхийн өмнөх өдөр Төсвийн байнгын хорооны дарга бид нар, Ерөнхий сайд, Эдийн засгийн хөгжлийн сайд, Сангийн сайдтай уулзсан. Яг энэ асуудлыг сая таны ярьсан асуудлыг яриад Засгийн газар дээрээ энэ асуудлаа нэгтгэж яриад гишүүдэд танилцуулъя гэсэн. Шаардлагатай бол ажлын хэсэг гарах боломж байхыг үгүйсгэх арга байхгүй тийм юм хэлэлцсэн байгаа. Асуух асуулттай гишүүд асуултаа асууж дууслаа. Одоо төсөл санаачлагчийн илтгэлтэй холбогдуулаад санал, үг хэлэх хүмүүс байна уу? Ц.Нямдорж гишүүн. Дэгээ барина шүү гэж. 4 минут.

 **Ц.Нямдорж:** - Дэг барих ч яах вэ, тэр барьж л таарна.

 **Б.Гарамгайбаатар:** - Одоо дэгээ барихгүй бол болохгүй.

 **Ц.Нямдорж:** - Системээ эхэлж яах вэ гэдгээ бодох хэрэгтэй дээ. Энэ ертөнцийн байдал эвгүй болж байна шүү, харж байгаа биз. Энэ хоёр Солонгосын хооронд юу болоод байна. Энэ лалын орнуудад болоод байна, европт юу болоод байна. Энэ Монголд яаж хаалга цохих вэ гэх мэтийн том асуудал байгаа учраас та нар Их Хурлын гишүүд өөрсдөө зарим нь бизнес эрхэлж байсан хүмүүс. Зарим нь бизнес эрхэлж байгаа хүмүүстэй ойр байдаг хүмүүс. Энэ монголын бизнесийн орчин ямар болж байна вэ гэдгийг мэдрэх хэрэгтэй. Тийм учраас магадгүй гэдэг үгээр биш Б.Гарамгайбаатар даргаа, өнөөдөр Байнгын хорооноос зарчмын хувьд ийм ажлын хэсэг гаргаад Засгийн газартай хамтраад нэн яаралтай санал боловсруулах, тэрийг оруулж хэлэлцүүлэх үүрэг бүхий ажлын хэсэг байгуулах шаардлагатай. Ийм ажлын хэсэг заавал байгуулах хэрэгтэй. Энэ дээр талцаж, элдэв олон долоон юм ярьж суугаад байх шаардлага байхгүй. Энэ хажууд байгаа орнуудын айлчлал, тэр үеэр гарын үсэг зурагдсан баримт бичгүүд 30 хүрлээ. Манайхаас гадагш гарч байгаа юмны хэмжээ хэд болж байна. Манайх уруу орж ирж байгаа юмны үнэ яаж өсөж байна, харж л байна шүү дээ. Тийм учраас Б.Гарамгайбаатар дарга санал хураалгаад энэ төслийг хэлэлцье гэдэг дээрээ тогтоод, ажлын хэсгээ байгуулах зарчмын шийдвэрээ өнөөдөр Байнгын хороон дээрээсээ гаргачихаад, тэгээд намын бүлгийн дарга нартай ярьж байгаад ажлын хэсэгт орох хүмүүсээ нэрсийг нь гаргаж ирээд ингээд ажил хэргийн журмаар асуудлаа шийдээд цаашаа явах хэрэгтэй. Ийм саналыг би давхар хэлэх гэсэн юм.

 **Б.Гарамгайбаатар:** - За үг хэлж дууслаа. Дэгийн тухай хуулийн 18.3-т заасны дагуу Стратегийн ач холбогдол бүхий салбарт үйл ажиллагаа явуулж байгаа аж ахуйн нэгжид гадаадын хөрөнгө оруулалтыг зохицуулах тухай хуульд өөрчлөлт оруулах тухай хуулийн төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн томьёоллоор санал хураалт явуулъя, дэмжиж байгаа гишүүд гараа өргөнө үү?

 11-ээс 9.

 Чуулганы нэгдсэн хуралдаанд Байнгын хорооны санал, дүгнэлтийг илтгэх гишүүнийг Д.Ганбат гишүүнээр томилъё. Гишүүд дэмжиж байгаа бол гараа өргөнө үү? Энэ чинь дараагийн асуудалдаа оръё. Энэ бол хаалттай хуралдаан байгаа. Ажлын хэсэг байгуулах тал дээр санал хураах хэрэгтэй юм уу, үгүй юу? Ажлын хэсгийн ахлагчаа сонгочихвол яасан юм.

 **Н.Батбаяр:** - Ц.Нямдорж гишүүн арай өөр утгаар ажлын хэсэг байгуулах гээд байгаа байхгүй юу.

 **Б.Гарамгайбаатар:** - Энэ хуультай холбоогүйгээр тийм үү?

 **Н.Батбаяр:** - Нөхцөл байдалтай холбогдуулж хэлж байх шиг тийм ээ?

 **Ц.Нямдорж:** - Энэ хууль яах вэ, тэгээд хэлэлцээд тэр оруулдаг ажлын хэсэг байгуулах шаардлагатай юм бол тэрийгээ гаргадаг юм байгаа биз. Би ерөнхийд нь бүхэлдээ энэ асуудлыг судалж үзэж, Засгийн газартай хамтарч санал боловсруулах том хүрээнд ийм ажлын хэсэг байгуулах зарчмын шийдвэрээ гаргачихаач, би лав тэрэнд чинь орно. Тэгээд энэ шийдвэрээ гаргачихаач гэж байгаа юм.

 **Б.Гарамгайбаатар:** - Ц.Баярсайхан гишүүн.

 **Ц.Баярсайхан:** - Ер нь бол гадаад, дотоод нөхцөл байдлаа сайн үзэж ярилцахгүй бол одоо энэ парламентад байгаа намуудтай л холбоотой шүү дээ. Тэрнээс энэ Засгийн газар байгуулагдаад л тав зургаан сарын дотор нөхцөл байдал ийм байдалд хүрээгүй. Тийм учраас үнэн бодитой дүгнэлт өгөх хамтарсан ажлын хэсэг хэрэгтэй байхгүй юу парламентад. Тэрийгээ байгуулаад үнэхээр юунд хүрчих вэ, одоо бид нар нэгдэх хэрэгтэй шүү дээ. Тэгж байж цаашдаа ямар арга хэмжээ авах гэдэг юмаа хийх ёстой байхгүй юу. Тэрнээс энэ Засгийн газар чинь зөвхөн Ардчилсан намын Засгийн газар биш, Монгол Улсын Засгийн газар. Энэ парламент чинь аль нэг намын парламент биш шүү дээ, монголын парламент шүү дээ. Тийм учраас парламентад байгаа улс төрийн хүчнүүд ч гэсэн хариуцлагаа ойлгоод, энэ нөхцөл байдлаас яаж гарах уу, гадна дотор болж байгаа нөхцөл байдлыг ямар байдлаар үнэлэх вэ гээд монголчууд нэг ойлголттой, нэг яриатай болох хэрэгтэй. Тийм учраас дэмжээд, ажлын хэсэг байгуулах шийдвэрээ гаргачих. Тэгээд бүрэлдэхүүнд нь орохоо бүлгүүдээс оруулаад байгуулаад, тэгээд дараа нь тэр дотроос нь дарга цэргийнх нь асуудлыг яриад явчих.

 **Б.Гарамгайбаатар:** - Ажлын хэсгээ ямар юугаар байгуулж хийнэ гэнэ? Зарчмын хувьд байгуулъя гэдэг шийдвэрээ гаргая гэж байна тийм ээ? Тэгвэл намуудын оролцоог оролцуулсан улс төрийн бүх намуудыг оролцуулсан ийм ажлын хэсэг байгуулъя гэсэн санал гарч ирж байна шүү дээ. Д.Ганбат гишүүн санал хэлнэ.

 **Д.Ганбат:** - Би Ц.Нямдорж гишүүний ярьж, хэлж байгааг дэмжиж байгаа юм. Өнөөдөр бас дэлхий нийтийн байдал төвөгтэй болж байна, одоо асуудал нь хөмрөөд ороод ирчихсэн байна тийм ээ, бас урьдчилаад энэ улс орон засаг төр байгаа юм чинь Улсын Их Хурал бас зохих хэмжээгээр ажиллах ёстой. Тэгээд би ажлын хэсгийн ахлагчийг болохоор Эдийн засгийн байнгын хорооны даргаар ахлуулаад байгуулах нь зөв байх. Ингэж бодож байна.

 **Б.Гарамгайбаатар:** - Энэ хэсгийн хэсэг чинь өргөн хүрээнд авах юм бол Их Хурлын даргын тушаалаар, захирамж юм уу, тогтоолоор батлагдаж гарч ирэх хэрэгтэй.

 **Д.Ганбат:** - Тэрийг нь судалж байгаад аль нь зүгээр юм тэрүүгээр нь гаргуулъя.

 **Б.Гарамгайбаатар:** - Ажлын хэсэг ерөнхийд нь байгуулах нь зүйтэй гэдэг дээр манай Байнгын хорооноос санал гарч болох юм байна тийм үү? Ерөнхий санал, тэгээд Их Хурлын даргын захирамж юм уу, тогтоолоор ажлын хэсгийг нь албажуулаад юуг нь хэлэх үү тийм ээ? Байнгын хороо гэхээр чинь манайд бүх төлөөллийг нь хамруулж чадах юм уу? Р.Амараа гишүүн.

 **Р.Амаржаргал:** - Би энэ Байнгын хороон дээр асуудлыг хэлэлцэх гэж байна гээд орж ирсэн юм л даа. Тэгээд нэгэнт ажлын хэсэг гаргаад ажиллуулах гэж байгаа бол бас ажлын хэсэгт нь орж ажиллая. Албан ёсоор хүсэлтээ илэрхийлж байна.

 **Б.Гарамгайбаатар:** - Баярлалаа. Их Хурлын даргын юугаар байгуулвал, ер нь бол ажлын хэсэг байгуулъя гэдэг дээр санал хураалт явуулчихъя тийм ээ? Дэмжиж байгаа гишүүд гараа өргөнө үү? Ажлын хэсэг байгуулах нь зүйтэй гэсэн. 100 хувь л дэмжиж байна даа.

 11-ээс 10.

 Байнгын хорооноос гаргах нь зөв юм уу тэгээд?

 **Ц.Нямдорж:** - Эхний ээлжинд Байнгын хорооноос гаргаад, Р.Амаржаргал гишүүнийг ахлагчаар нь тавиад, Р.Амаржаргал, намын бүлэг, бие даагчид, гишүүдээ яаж байгаад ерөнхий санаагаа хэлээд тэр ажлын хэсгийн бүрэлдэхүүн дотор гол нь мэргэжлийн хүмүүс нэмж оруулахаар судлаачид. Тэгээд Р.Амаржаргал өөрөө саналаа гаргаад Байнгын хорооны дарга, гишүүддээ танилцуулаад, ингээд юмаа цааш аваад явчих хэрэгтэй. Байдал цаашаа Их Хурлын даргын түвшинд хүрч байж ажлын хэсэг байгуулна гэх юм бол энэ Байнгын хорооны ажлын хэсэг нь тэр саналаа тухайн үед хэлдэг юм байгаа биз. Одоохондоо тэгж дээд түвшинд хүрч дохио санамж өгөөд байж хэрэггүй л дээ.

 **Б.Гарамгайбаатар:** - Тэгвэл Эдийн засгийн байнгын хорооны дэргэд ажлын хэсэг байгуулах гэж байгаа юм байна шүү дээ. Тэгж тохирлоо, даргаар нь юу гээд хэлчих вэ?

 **Д.Ганбат:** - Энэ тэгээд Байнгын хорооны дарга та ахлахгүй бол манай Р.Амараа гишүүн чинь юу билээ энэ Байнгын хороонд байгаа юу?

 **Б.Гарамгайбаатар:** - Гишүүн байж болдоггүй юм уу? Заавал Байнгын хороо.

 **Д.Ганбат:** - Байнгын хорооноос байгуулж байгаа биз дээ наадах чинь тийм ээ?

 **Б.Гарамгайбаатар:** - Олон Байнгын хорооноос хүмүүс орох юм бол энэ чинь томроод Их Хурлын даргын юу шүү дээ. Эхнийх нь гаргалгааг эндээс гаргая гэсэн санаа өгөөд байна шүү дээ.

 **Ц.Баярсайхан:** - Б.Гарамгай даргаа, одоо шийдвэр гарчихлаа. Та Их Хурлын даргатай ярь.

 **Б.Гарамгайбаатар:** - За ойлголоо, асуудал дууслаа. Р.Амаржаргал гишүүнийг оруулаад, дараагийн асуудал /нууц хуралдав/

 ***Гурав. Төрөөс мөнгөний бодлогын талаар 2012 онд баримтлах үндсэн чиглэлийн биелэлт болон Монголбанкнаас зарим яамдтай хамтран хэрэгжүүлэхээр тохиролцсон дэд хөтөлбөрүүдийн хэрэгжилтийн явц, байдлын талаар Монголбанкны Ерөнхийлөгчийн мэдээлэл сонсох***

Монголбанкны Ерөнхийлөгчийн мэдээллийг сонсоно. Тэгээд Н.Золжаргал Ерөнхийлөгч танилцуулна уу.

 **Н.Золжаргал:** - Их Хурлын гишүүд ээ, Эдийн засгийн байнгын хорооны эрхэм гишүүд ээ,

 2012 оны Мөнгөний бодлогын хэрэгжилтийн талаар болон үүнээс үүдэлтэй өнөөдөр хэрэгжүүлж байгаа Засгийн газартай хамтран хэрэгжүүлж байгаа Монголбанкны хөтөлбөрүүдийн талаар нэгтгэсэн мэдээлэл хийе. Материал бол тараагдчихсан байгаа. Энэ материал дээр бид нар сүүлийн үйл ажиллагаа маань өдөр өдрөөр өөрчлөгдөж байгаа учраас хамгийн шинэчилсэн материалуудыг өчигдөр бид нар засвараараа тараасан байгаа. Тэгэхээр Монгол Улсын эдийн засгийн 2012 оны төлөв байдал, төрийн мөнгөний бодлогын хэрэгжилтийн талаар гишүүддээ эхлээд товчхон мэдээлэл хийе.

 Манай улсын эдийн засгийн бодит өсөлт өнгөрсөн онд 12.3 хувьтай гарсан хэдий ч улсын төсвийн алдагдал маань 1.1 их наяд төгрөг буюу албан ёсоор бид нар ДНБ-ийхээ 7.7 хувьтай тэнцэх хэмжээнд хүрч өссөний дотор нийгмийн халамж маань 1 их наяд төгрөгт зарцуулагдсан байгаа юм. Нийт мөнгөний нийлүүлэлтийн 65 хувийг төгрөгийн ба гадаад валютын хадгаламж эзэлдэг ч банкны систем маань өөрөө хадгаламжийн дундаж хугацаа нь богинохон, нийт зээлийн 17 хувийг иргэдийн хэрэглээний зээл эзэлж, энэхүү хувь хэмжээ нь өнгөрсөн 3 жилд 3 дахин өссөн ийм үзүүлэлтийг харуулж байна. Ийм нөхцөлд халамжийн зардлыг 2012 оны эхний хагаст огцом нэмэгдүүлж хэрэглээг ирээдүйн экспортын орлогоор барьцаалж, гадаад худалдааны зээлээр голчлон санхүүжүүлсэн нь макро эдийн засгийн эрсдэлийг нэмэгдүүлж, 2012 оны төгсгөл 2013 оны эхэнд бол макро эдийн засаг нийт эдийн засагт сөргөөр нөлөөлж эхэлсэн. 2012 оны гадаад худалдааны нөхцөл маань 18 хувиар муудсан нь 2011 оны төгсгөл буюу 2011 оны 11 сар, 12 сараас эхэлсэн боловч энэ маань нийт 2012 оныхоо дүндээ экспортын орлогыг 9 хувиар бууруулж, импортыг 2 хувиар өсөхөд нөлөөлсөн боловч улмаар энэ цаашдаа гадаад худалдааны алдагдлыг 2012 оныхоо дүнгээр 2.3 тэрбум доллар 40 хувиар өсгөсөн ийм дүн гаргасан.

 Макро эдийн засгийн суурь үзүүлэлт болох урсгал тэнцлийн алдагдал 3.3 тэрбум доллар болж ДНБ-ий 32 хувьтай тэнцэх хэмжээнд хүрсэн нь нэлээд эдийн засгийн макро түвшинд сөргөөр нөлөөлөхөөр болоод байна. Гэтэл урсгал тэнцэл, гадаад худалдааны алдагдлыг санхүүжүүлж байсан эх үүсвэр болох хөрөнгө ба санхүүгийн дансны ашиг маань тэр дундаа гадаадын шууд хөрөнгө оруулалт маань 2012 онд 800 тэрбум доллароор буюу 17 хувиар огцом буурсан нь төлбөрийн тэнцэл, валютын хямралын эрсдэлийг өдөөж, санхүүгийн болон макро эдийн засгийн тогтвортой байдалд нөлөөлөх ийм нөхцөл байдлыг бий болгосон байсан. Үүнтэй уялдан эдийн засаг дахь нийт мөнгөний нийлүүлэлтийн өсөлт саарч, эдийн засгийн идэвхжилт удааширсны зэрэгцээ бодит эдийн засгийн өсөлт сүүлийн 6 улирал дараалан бууруулаад байсан нь Засгийн газраас гаргасан 1.5 миллиард Чингис бондын орлого бол энэ хөрөнгийн дансны шокийг эерэгээр авч гаргахад сайнаар нөлөөлсөн. Гадаад секторын эрсдэл маань эрс өсөж макро эдийн засгийн орчин муудсан, эдийн засгийн бодит өсөлт удааширсан үед Монголбанк болзошгүй хямралаас урьдчилсан сэргийлэх үүднээс ер нь эдийн засгийнхаа мөчлөгийг сөрсөн санхүүгийн болон макро тогтвортой байдлыг хангасан бодлогоо хэрэгжүүлж Засгийн газраар хяналт тавиулж, эдгээр бодлого дээрээ шаардлагатай хэмжээнд дэмжлэг авч 2012 оны 4 дүгээр улиралд 2013 оны макро эдийн засгийн харьцангуй тогтвортой суурь дээр бүрдүүлэхэд чиглэж ажиллалаа. Макро тогтвортой байдлыг хангах, эдийн засгийн урт хугацааны тогтвортой өсөлтийн суурийг бүрдүүлэх, иргэдийн бодит орлогыг нэмэгдүүлэх, дундаж давхаргаа дэмжих, бодит эдийн засгийн удаашрал, уналтыг сөрсөн эдийн засгийн идэвхжлийг дэмжсэн бодлого хэрэгжүүлэхийн тулд инфляцийг нэн даруй бууруулж нам түвшинд тогтвортой байлгах нь чухал байсан юм. Манай орны хувьд инфляцийн суурь шалтгааныг арилгахын тулд хүнс , шатахуун болон импортын бүтээгдэхүүний нийлүүлэлтийн тогтвортой байдлыг сайжруулахад чиглэсэн арга хэмжээг авч хэрэгжүүлэх шаардлагатай гэж үзсэн. Иймд инфляцийг зорилгот түвшинд нь хүртэл бууруулах улмаар тогтвортой байлгах зорилтын хүрээнд зах зээл дэх гажуудлыг арилгах, нийлүүлэлтийн гаралт, инфляцийг бууруулах зорилготой гол нэрийн бараа бүтээгдэхүүний үнийг тогтворжуулах дунд хугацааны хөтөлбөрийг Засгийн газартай хамтран баталсан 2012 оны 10 сард.

 Энэхүү хөтөлбөрийн хүрээнд 4 дэд хөтөлбөрийг боловсруулан хэрэгжүүлж байна өнөөгийн байдлаар. Хүнсний гол нэрийн бараа бүтээгдэхүүний үнийг тогтворжуулах дэд хөтөлбөрт одоогийн байдлаар 126 тэрбум төгрөгийн санхүүжилт олгоод байгаа. Тус хөтөлбөр нь хүнсний гол нэрийн бараа бүтээгдэхүүний нийлүүлэлт, үнийг тогтвортой байлгах ойрын зорилттой хүнсний бараа бүтээгдэхүүний агуулахын үлдэгдлээр нь баталгаажих санхүүгийн хэрэгслүүдийг амьдралд нэвтрүүлснээрээ шинэлэг байлаа. Хүнсний бараа бүтээгдэхүүний хангамжийн зах зээлд суурилсан байнгын тогтолцоог бүрдүүлэх хэтийн буюу дунд хугацааны зорилготой юм. Хүнсний бараа бүтээгдэхүүний агуулахын үлдэгдлээр баталгаажих санхүүгийн хэрэгслүүдийг нэвтрүүлэн ажиллуулж, бүтээгдэхүүний хангамжийг зах зээлд суурилсан байнгын тогтолцоо бүрдүүлэхийн тулд энэ хөтөлбөр маань чиглэж байгаа юм. Одоогоор мах, гурилын нөөц бүрдүүлж, үүнийг тогтворжуулах хөтөлбөрүүд хэрэгжиж эхэлнэ. Үр дүн нь эхнээсээ гарч байна. Харин хүнсний бүтээгдэхүүний зоорь, агуулахыг нэмэгдүүлэх, эрчимжсэн аж ахуйг хөгжүүлэх, тэр дундаа фермерийн аж ахуйг хөгжүүлэх, хотын махны хангамжийг сайжруулахад чиглэгдсэн эдгээр ажлууд маань одоохондоо сонгон шалгаруулалтын процесст явагдаж байна.

 Шатахууны жижиглэнгийн худалдааны үнийг тогтворжуулах дэд хөтөлбөр буюу хоёрдугаар хөтөлбөр маань одоогоор 105 тэрбум төгрөгийн санхүүжилт олгогдоод байгаа. Уг хөтөлбөр нь жижиглэнгийн газрын тосны бүтээгдэхүүний импортыг харьцангуй хямд хүүгээр санхүүжүүлэх, валютын ханшийн өөрчлөлтөөс хамгаалах, валютын ханшийн нөлөөллийг бууруулах замаар шатахууны жижиглэнгийн худалдааны үнийг тогтвортой байлгахад оршиж байгаа. Хөтөлбөр хэрэгжсэнээр нэг талаас төр улс шатахууны нөөцтэй болж нөгөө нөөцөө шатахууны жижиглэнгийн зах зээл дээр үнийн хэлбэлзлийг бууруулах боломжтой болж байгаа. Нөгөө талаас хувийн хэвшил өөрийн шатахууны нөөцөө барьцаалан эргэлтийн санхүүгийн эх үүсвэртэй болох боломж бүрдэх юм. Тус хөтөлбөр хэрэгжсэний үр дүнд компаниудын газрын тосны бүтээгдэхүүний нөөц өмнөх жилтэй харьцуулахад 2 дахин нэмэгдэж, шатахууны жижиглэнгийн борлуулалтын үнэ харьцангуй тогтвортой байх нөхцөл бүрдээд байна. Энэ ажил дээр яам, агентлагт бүх хяналт шалгалтын ажлууд хийгдэж энэ ажлын үр дүнгийн талаар дэлгэрэнгүй танилцуулах боломжтой бөгөөд ер нь үр дүн нь бол олон нийтийн хэвлэл мэдээллээр бид нар өмнө нь мэдээлж байсан. Гадаад зах зээлийн 30 хувийг үнийн өсөлтийг бид нар жижиглэнгийн үнийн өсөлтөд 6 хувиас хэтрүүлэхгүйгээр энэ хугацаанд нөлөөтэйгөөр авч гарсан нь энэ хөтөлбөрийн үндсэн зорилго байсан бөгөөд цаашдаа гадаад зах зээл дээр шатахууны үнэ буурах тохиолдолд бид нар өөрсдийн онцгой татварыг нэмэгдүүлснээр үнийн буфер болох боломж нөөцийг бүрдүүлэх юм.

 Дараагийн нэг хөтөлбөр буюу өргөн хэрэглээний импортын бараа бүтээгдэхүүний өртгийг бууруулах дэд хөтөлбөр байсан. Энэ хүрээнд одоогоор 22 тэрбум төгрөгийн санхүүжилт гараад байгаа. Хөтөлбөрийн зорилго нь гадаад худалдааны тээвэр ложистикийн дэд бүтцийг сайжруулах замаар өргөн хэрэглээний импортын бараа бүтээгдэхүүний нийлүүлэлтийг жигд тасралтгүй байдлаар хангах, үнийн өсөлтийг хязгаарлахад оршсон. Хөтөлбөр хэрэгжсэнээр төмөр замын ачааны вагон паркийн хүчин чадал нэмэгдэх ёстой. Улаанбаатар-Замын-Үүдийн төмөр зам, авто замын ачаа тээврийг нэгдсэн хүчин чадал сайжирч, ачаа тээвэрлэлтийн хугацаа богино болж, өртөг бууруулах нөхцөл бүрдэх юм. Хөтөлбөрийн үр дүнд одоогоор өргөн хэрэглээний импортын бараа бүтээгдэхүүний ачаа эргэлт хурдан болж, өдөрт 9000 тонны бараа хоногтоо Замын-Үүдээс Улаанбаатарт ирж байгаа нийлүүлэлтийн тогтвортой байдалд эерэгээр нөлөөлж байгаа нь манай инфляцийн гол компонент гэдэг буюу суурь инфляцийн тоо сүүлийн 3 сарын дотор анх удаа буурах хандлагатай болж эхэлсэн нь энэ хөтөлбөрийн үр дүн гэж бид харж байна.

 Дараагийн нэг хөтөлбөр буюу барилгын салбарын дэмжих орон сууцны үнийг тогтворжуулах дэд хөтөлбөрийг бид нар Засгийн газартай зурсан байгаа. Энэ хүрээнд одоогоор санхүүжилт гараагүй байгаа бөгөөд Засгийн газартай энэ хөтөлбөрийг хэрэгжүүлэх бэлтгэл ажлыг хангаад явж байна. Орон сууцны санхүүжилтийн урт хугацааны тогтвортой тогтолцоог бүрдүүлэх бодлогын саналаа бид нар Засгийн газартайгаа хэлэлцэж энэ хүрээнд банкуудтайгаа гэрээний төслүүдээ боловсруулж явж байна. Эдгээр дэд хөтөлбөрүүдийг хэрэгжүүлсний үр дүнд хүлээлт болон нийлүүлэлтийн гаралтай инфляцийн нөлөөлөл маань эрс багассан, инфляци сүүлийн 6 сарын хугацаанд 5.2 хувь болж өнгөрсөн оны мөн үеэс 6.4 нэгж хувиар буураад байна. Өнгөрсөн оны эхний улиралд инфляци 7.5 хүрч огцом өсөөд байсан бол энэ оны мөн үед 3.6 хувь буюу 2.1 дахин дахин буурсан байна. Жилийн инфляци 2012 оны эцэст 14 байсан бол эхний 3 сарын тоогоор инфляци маань албан ёсоор Статистикийн газраас зарлагдаагүй тоогоор 9.8 хувь болж энэ 3 сарын дүнгээр бид нар 1 оронтой инфляцийн тоо уруу орж байна. Мөн хамгийн эерэг зүйл нь энэ дотроос тэмдэглэх ёстой нь инфляци дотор буурах хандлага гарч байгаа ч гэсэн энэ дотор суурь инфляци маань өөрөө бас буурах хандлага нь үргэлжилж байгаа нь бид нарт эерэгээр эдийн засгийн цаашдын үнийн өсөлт бол хязгаар тавигдах боломж, үр дүн гарч байна гэж үзэж байна. Инфляцийг ийнхүү бууруулсан эрэлтийн болон нийлүүлэлтийн гаралтай инфляцийн дарамт багасч, инфляцийн хандлага зорилтот түвшинтэй нийцтэй байсан нь мөнгөний бодлого түүний арга хэрэгслээр бодит эдийн засгийн идэвхжлийг дэмжих боломжийг бүрдүүллээ. Иймд Монголбанкны мөнгөний бодлогын зөвлөл нь 2012 оны энэ төгсгөлийн үр дүнд суурилаад он гарснаас хойш 2 ч удаа бодлогын хүүгээ бууруулах боломжийг бид нар олгосон юм. 2012 оны төгсгөлийн үйл ажиллагааны үр дүн маань, мөн хүүний коридорыг нэвтрүүлэх боломжийг бид нар 2012 ондоо энэ боломжийг ашиглаад нэвтрүүлэх ажлаа энэ сардаа шийдвэрлэсэн. Ер нь өнөөдрийн байдлаар Монголбанкнаас авах санхүүжилтийн хүү банкуудын авдаг санхүүжилтийн хүү нь 17.5-12 хувь болж буурсан бөгөөд энэ цаашдаа зээлийн хүүг бууруулахад эерэгээр нөлөөлнө гэж бид үзэж байна. Монгол Улсын гадаад бодлогын нөхцөл муу учраас гадаад шууд хөрөнгө оруулалт огцом буурсан, эдийн засагт орж ирсэн валютын хэмжээ цэвэр дүнгээрээ буурч байгаа нь Засгийн газраас олон улсын зах зээлд үнэт цаас арилжаалах эх үүсвэр бүрдүүлэх, гадаад валютын улсын нөөцийг нэмэгдүүлэх ажилд үнэхээр маш чухал байсныг харуулж байгаа юм. Тэгэхээр 2012 онд төлбөрийн тэнцэл, валютын ханшийн хямралын эрсдэлээс урьдчилсан сэргийлэхэд хамгийн чухлаар нөлөөлсөн зүйлийг бол бид нар Засгийн газрын 1.5 тэрбум долларын бондын эх үүсвэрийг 11 сараас эхлээд 12 сард эх үүсвэрийг нь оруулж монголын эдийн засагт оруулж иртэл тэр ажлыг бид нар дүгнэж энэ нь бидэнд хамгийн эерэгээр нөлөөлсөн гэж үзэж байна.

 Монголбанк Засгийн газартай байгуулсан санхүүгийн зуучлалын гэрээнийхээ хүрээнд харин энэ Чингис бондын эх үүсвэрээс бид нар гэрээнийхээ хүрээнд одоогоор 850 тэрбум төгрөг 7 хувийн хүүтэйгээр арилжааны банкууддаа байршуулчихаад байгаа. Энэ тухайгаа бид нар олон нийтэд болон веб сайтаараа тогтмол мэдээлж байгаа. Тэгэхээр энэ маань өөрөө гол нэрийн бараа бүтээгдэхүүнийг тогтворжуулах хөтөлбөр болон энэ санхүүгийн зуучлалын гэрээний эх үүсвэрээс 850 тэрбум төгрөгийг монголын банкны системд мөнгөний нийлүүлэлтийг дэмжсэн энэ бодлого, боломжийг олгосон манай монголын эдийн засгийн 2012 оны онцлог буюу М2-ын огцом бууралтыг саармагжуулах, улмаар 2013 онд эдийн засгийн өсөлтийг нэмэгдүүлэх тэр урагш харсан боломжийг бид нарт бий болгосон нь маш чухал байлаа. Тэгээд Монголбанк төрөөс мөнгөний бодлогын талаар 2013 онд баримтлах үндсэн чиглэлд тусгасан бодлогын зорилтуудад хүрэх болно. Засгийн газартай хамтарсан хөдөлмөрийн үр нөлөөг цаашид улам сайжруулах боломжтой болж байна гэж харж байна. Анхаарал хандуулсанд баярлалаа.

 **Б.Гарамгайбаатар:** - Н.Золжаргал Ерөнхийлөгчид баярлалаа. Тэгээд мэдээлэлтэй холбогдуулан хуралдаанд оролцож байгаа хүмүүсийг танилцуулъя. Н.Золжаргал Монголбанкны Ерөнхийлөгч, Д.Болдбаатар Монголбанкны Мөнгөний бодлого, судалгааны газрын захирал, Г.Эрдэнэбаяр Монголбанкны Хууль зүйн газрын захирал,Д.Дэлгэрсайхан Монголбанкны Ерөнхийлөгчийн зөвлөх,С.Болд Монголбанкны Ерөнхийлөгчийн зөвлөх, Б.Лхагвасүрэн Монголбанкны Хяналт шалгалтын газрын захирал. Эдгээр хүмүүс оролцож байна. Мэдээлэлтэй холбогдуулаад асуух асуулттай гишүүд байна уу? Алга байна. Д.Батцогт гишүүн, дараа нь Д.Ганбат гишүүн.

 **Д.Батцогт:** - Баярлалаа. Энэ хүнсний гол нэрийн бараа бүтээгдэхүүний үнийг тогтвортой болгох чиглэлээр дэд хөтөлбөр энэ танилцуулгад чинь орж байгаа тийм ээ? Энэ хүрээнд л асуух гээд байна л даа. Би одоо Монголын махны холбооны тэргүүнээр сонгогдсон юм. Энэ нөөцийн мах бэлтгэдэг энэ жилийн туршлага бол яах вэ, өмнө нь хуурамчаар нөөц бүрдүүлж, складад хий мах тоолуулдаг байсныг бодох юм бол жаахан дэвшил гарсан. Түүнээс махны үнийг тогтвортой байлгах чиглэл дээр тодорхой дэвшил гарсангүй гэж харж байгаа юм. Бид холбоон дотроо ч гэсэн энэ асуудлыг нэлээн ярьж байна. Ер нь бол цаашдаа нөөц бэлтгэх ажил чинь зөв юм уу, буруу юм уу? Үүнийг нэлээн буруу жишиг байна, буруу шийдвэр байна. Цаашдаа энэ замаар, ийм аргаар ажиллах юм бол бид төв суурин газрынхаа хүмүүсийг хямд үнэтэй, чанартай, баталгаатай махаар хангах ажил бол явахгүй юм байна гэж харж байгаа юм. Тэгэхээр маргааш Үйлдвэр, хөдөө аж ахуйн яамны хүмүүстэй салбарын мэргэжлийн холбооноос уулзалт хийж энэ бодлогоо ярилцъя гэж бодож байна. Энд Монголбанк бас үнэхээр санаачилж гаргаж Засгийн газартай хамтарч энэ өргөн нэрийн бараа бүтээгдэхүүний үнийг тогтвортой байлгах чиглэлээр санаачилгатай ажиллаж байгаад талархаж байгаа. Гэхдээ та нар дэд хөтөлбөрийг хэрэгжүүлэх явцдаа энэ нөөцийг мах бэлтгэдэг жишиг жаяг бол буруу байна гэсэн дүгнэлтэд хүрсэн үү? Цаашдаа энэ махны үнийг буулгах тал дээр ямар дүгнэлтийг хийж байгаа вэ гэдэг асуултыг асууя.

 **Б.Гарамгайбаатар:** - Хариулъя.

 **Н.Золжаргал:** - Асуултад хариулъя. Энэ хөтөлбөрийг бид нар яамтай нэлээн удаан сууж байж боловсруулсан. Яамны зүгээс, мэргэжлийн зүгээс сүүлдээ бид нар ченжүүдтэй ч гэсэн нэлээн сууж энэ хөтөлбөрөө ярьцгаасан яг анх боловсруулж байх явцдаа. Бид нарын үзэж байгаагаар бол нөөц бол хоёр гурван хэлбэрээр байх юм шиг байна цаашдаа ч гэсэн. Мэдээж хамгийн үнэ өсөхгүй байх сонирхолтой нөөцөлж байгаа этгээд Засгийн газар учраас тэр нөөц бол тодорхой хэмжээнд байна байх, нэгэнт махны нийлүүлэлт маань улирлын чанартай учраас. Нөгөө талаас хувийн аж ахуй өмнө нь нөөцлөөд үнийн өсөлт үүсгэх сонирхолтой байсан тэр аж ахуй нэгжүүдийн нөөцлөлтийн хэмжээ хангалттай, нийт иргэдийн махны эрэлттэйгээ энэ тэнцүү хэмжээнд энэ явж байгаа тохиолдолд энэ талаар олон нийтэд мэдээлэл нь ил тод байдаг, энэ талаар бүрэн зах зээлд оролцож этгээд болгон өөрийн зөв мэдээлэл дээр үндэслэсэн санхүүгийн тэр үйлдлээ хийдэг тохиолдолд л энэ бол ерөнхийдөө гайгүй болох болов уу цаашдаа гэж үзэж байгаа. Энэ тогтолцоог бүрдүүлэхийн төлөө 2-3 жилийн дотор бид нар тогтолцоондоо хүрнэ гэсэн бүрэн итгэлтэй тийм хөтөлбөрийг бид нар хэрэгжүүлээд эхэлчихсэн байгаа. Нэг ёсны явцдаа Засгийн газрын нөөц нь буураад хувийн секторын нөөц нь нэмэгдээд явах, яг үүнтэй параллельный хотод мах нийлүүлдэг, хүнс нийлүүлдэг бүрэн бүхэл бүтэн тогтвортой тогтолцоотой болох нь бид нарт чухал юм байна гэсэн буюу одоо хотыг тойрсон фермерийн аж ахуйнууд сая гаруй, сая 300 мянган хүнтэй болчихсон хотын хүнсний тогтвортой хангамж гэдэг бол бид нарын улирлын энэ зохицуулалттай ийм нөөцөөр санхүүжүүлэхэд бол хүндрэлтэй, цаашдаа ч улам хүндрэлтэй болох байх. Тэгэхээр фермерийн аж ахуй буюу хотоо тойрсон фермерийн аж ахуйг хөгжүүлэх тал дээр бол Хөдөө аж ахуйн яамтай, Засгийн газартай бид нар бодлогын координацийг хийчихсэн байгаа. Бодлогын координаци дээр үндэслээд хийх ажлууд нь төлөвлөлттэй явагдаж байгаа. Үүний хүрээнд анхан шатандаа бид нар агуулах бол зайлшгүй хэрэгцээтэй юм байна. Хүнсний тогтвортой байдлын тухай ярих гэж байгаа бол хүнсний тогтвортой байдал, тэрний тогтвортой хангамж ярьж байгаа бол агуулахууд дээр нь анхаарах ёстой гээд иймэрхүү зүйлүүд дээр агуулахууд нь дандаа хувийн секторын агуулахуудыг бид нар ярьж байгаа учраас хувийн нөөц, хувийн менежментийн тухай ярьж байгаа. Тэгэхээр ийм нөхцөлүүд Засгийн газар дээр энэ асуудлуудыг хүнсний тогтвортой байдал, хангамжийн тогтвортой байдал гэдэг өнцгөөс бид нар нэлээн дэлгэрэнгүй ярилцсан, ер нь ойлголцож байгаа.

 **Б.Гарамгайбаатар:** - Д.Ганбат гишүүн.

 **Д.Ганбат:** - 2012. 2013 оны мөнгөний бодлого явж байгаа байдлыг ингээд мэдээлэл өгөөд ярьж байна. Энэ бодлогыг ингээд батлалцаад явж байсан хүний хувьд бол өнөөдөр ингээд харж байхад бас Монголбанк, Засгийн газар зөв зүгт ажиллаж гэдэг нь өнөөдрийнх нь үр дүнгээр мэдэгдэж байна. Тухайлбал өмнө нь Монголбанк нэг юм хийгээд, Засгийн газар нь өөр юм хийгээд ингээд явдаг байсан. Энэ дунд маань ард түмэн л ядарч туйлддаг байсан. Энэ хоёр байгууллага нэгдээд ажиллаж байгаа нь бол үр дүн өгч байна. Тухайлбал өнөөдөр хэдхэн хоногийн өмнө бодлогынхоо хүүг нэг хувиар буулгах боломжтой болоод буулгаж байх шиг байна. Нөгөө талаар бол орж ирсэн бондын мөнгийг бол нэлээн сайн амжилттай байршуулсан учраас бас инфляцийг зохих хэмжээгээр хязгаарласан ийм үр дүнтэй ажлууд болж байна гэж бодож байна. Би хоёр гурван зүйл асуух гээд байна. Нэгдүгээрт нь бас зарим нэг юм дээр Монголбанк мөнгөний бодлогын хэмжээнд орох юм, орохгүй юм гэж баймаар юм шиг байна. Тухайлбал би энэ махны асуудал дээр бодож байгаа. Гурил, будаа, мах угаасаа зах зээл нь аваад явчих юмыг ингэж орж зохицуулах гэж байгаад өшөө бүр хүсэж хүлээж байсан үр дүндээ хүрэхгүй, эсрэг үр дүнд хүрдэг. Нөгөө зах зээл байхгүй болчихоор ахиад бий болох гэж ингэдэг ийм юм байна. Үүнийгээ жаахан бодмоор юм шиг байна. Нөгөө талдаа бол та бүхэн ярьж байсан Монголбанкныхан, хэд хэдэн ажил хийж хэрэгжүүлсэн юм байна. Тухайлбал хэрэгжих гэж байгаа Замын-Үүдийн ачиж буулгах байгууламж үүнийг нэлээн сайжруулах ёстой гэж ялангуяа Н.Золоо ерөнхийлөгч их ярьж байсан. Энэ их зөв зүйтэй. Үүнээс гадна та бүхний ярьж байсан нэг асуудал байгаа би сануулъя, өнөөдөр банкууд зээлдэгч, зээлэгч хоёр хоорондоо гэрээ хийгээд зээлээ авчихдаг, өгчихдөг. Дараа нь төлбөр төлөх болохоор хуулийн орчин нь байж байгаа байдал нь шүүхээр шийдүүлдэг, ингээд бүтэн хоёр гурван жил явдаг ийм орчинтой. Үүнийг одоо янзлах цаг нь болсон. Энэ талаар юу бодож байна. Нөгөө талаар бас цаашдаа дэлхий нийтийн байдал, манай хоёр хөршийн байж байгаа, бид бүхний байж байгаа энэ байдлаас хараад үзэхэд бол мөнгөнийхөө бодлогыг тухайлбал өнөөдөр алтны асуудал манай Монгол улс бол алт олборлогч орон. Гэтэл өнөөдөр энэ алтыг эхнээсээ дуустал нь хяналтдаа байлгаж чадаж байна уу, үгүй юу. Бичил уурхайчид алтыг олборлодог, хаагуур яаж яваад байна. Тэнд далд эдийн засаг үүсгэдэг, гэмт хэргийн үүр уурхай болдог, үнэхээр тэр алт нь гарч ирээд цэвэршээд, дэлхийн зах зээл дээр нийлүүлж болох, хадгалж болох тийм бүтээгдэхүүн болж чадаж байна уу, үгүй юу. Тэр алт дээр бол тухайлбал татвар тавилгүйгээр ер Монголбанкинд авч байвал яасан бэ? Удахгүй Оюу толгойн үйлдвэрлэлийнх нь үйл ажиллагаа нь эхэлнэ. Энд нэлээн алтны нөөцтэй гэж яригдаж байна. Ер нь алтны үнэ өндөр байгаатай холбогдуулаад бичил уурхайчид дэлхий нийтээрээ алтыг гар аргаар олборлох үйл ажиллагаа бол нэлээн өргөн дэлгэр цаашаа явах юм шиг байна лээ. Би тэгж ойлгосон үнэ ханштай нь ч холбоотойгоор, тэгээд ажлын байрыг тийм өндөр бий болгож чадахгүй байгаатай холбогдоод. Тэгэхээр энэ алтыг ерөөсөө татваргүйгээр авдаг ч юм уу, хууль зүйн орчныг сайжруулах талаар Монголбанк юу бодож байна вэ? Тухайлбал гишүүний хувьд би та нартаа хамтран ажиллах бодолтой байна. Ерөөсөө 50 хувийн алтыг нь валютаар өгдөг, 50 хувийг нь төгрөгөөр өгдөг, тухайлбал мөнгөнийхөө нөөцийг ямар нэгэн хэмжээгээр байршуулдаг энэ тал уруугаа дэлхийн улс орнууд орчихлоо.

 Өнөөдөр Монгол улсад алт олборлогч орны хувьд үнэхээр алтны нөөцийг хадгалж байгаа хэмжээний хувьд шаардлагын хэмжээнд хүрэхгүй гэж бодож байна. Ийм гурван асуулт байна, энд та бүхэн юу гэж хариулах вэ?

 **Б.Гарамгайбаатар:** - Н.Золжаргал Ерөнхийлөгч хариулъя.

 **Н.Золжаргал:** - Д.Ганбат гишүүний хариултыг төгсгөлөөс нь явъя. Ялангуяа энэ алтны асуудал дээр өмнө нь Д.Ганбат гишүүнтэй бид нар санал солилцож байсан. Энэ асуудал дээр үнэхээр Их Хурлаас ч, зохицуулалтын хувьд ч бид нар хийх ажил зөндөө байгаа. Сайжруулж болох боломжууд байгаа. Ялангуяа 2012 онд гарсан тэр 2009 онд гарсан урт нэртэй хууль түүний дагуу 2012 онд гарсан Засгийн газрын тогтоолууд маань ер нь бол алтны олборлолтыг далд хэлбэрт нэлээн хүчтэй түлхээд өгчихсөн байгаа. Угаасаа 68 хувийн татвараас болоод буучихсан байсан зүйл. 2009 онд Оюу толгойн гэрээний дагуу 68 хувийн татвар маань авагдахдаа урьтал нөхцөл нь болоод урт нэртэй хууль маань гарчихсан байсан учраас хүнд хэвээрээ байсан. Тэгэхдээ дэвшил байхгүй биш байгаа. Ноднин жил өдийд Монголбанк бол 260-аад кг алт авчихсан байдаг байсан бол энэ жил худалдан авалт маань бараг 3.5 дахин нэмэгдчихсэн байна. Тэгэхээр алтны худалдан авалтаа энэ жил Монголбанк 3.5 дахин нэмчихээд явж байна гэсэн үг. Тэгэхээр алт дээр бид нарын хийж байгаа ажил маань өмнөх гадаад нөхцөлт байдал маань арай сайжирч байна гэдэг үнэн. Боломж цаашаа маш их байгаа гэдэг дээр эргэлзээ байхгүй, энэ дээр бид нар хууль, дүрэм зохицуулалтыг сайжруулах нь зайлшгүй шаардлага байгаа. Энэ дээр бид нар ажиллах болно.

 Энэ мөнгөний бодлогын хэрэгслээр шууд оролцох хэрэгцээгүй гурил, будаа, мах гэж байна л даа. Энэ дээр бид нарын хувьд бол зарчмын хувьд харсан 2 зүйл байдаг юм. Нэгдүгээрт нь болохоор бараа эргэлтийн зээл гэдэг юм монголд ер нь байгаагүй юм, эргэлтийн хөрөнгөний зээл гэдэг юм, тэгэхээр энэ саяын бид нарын оролцсон хэсэг бол зөвхөн эргэлтийн хөрөнгийн зээл хэлбэрээр л оролцсон юм. Тэрнээс бид нар үнэ бусад нарийн юм уруу оролцоогүй, Монголбанк оролцох нь ч буруу. Монголын аливаа эдийн засаг дотор бий болчихсон зээлийн шинэ эх үүсвэр тэр зээлийн эх үүсвэр нь эдийн засгийн аль салбар уруугаа чиглэх үү, тэр салбараасаа өгөөж хүлээх үү, эдийн засагт тэр нь макро ямар нөлөөлөлтэй байх уу гэдгийг тооцох үүрэг байгууллага нь бид нар. Хамгийн түрүүнд бид нарын урьдчилж онилж байгаа инфляци буюу төгрөгийн үнэгүйдлийн эсрэг энэ хөтөлбөр маань өөрөө хамгийн түрүүн тэр инфляцид нөлөөлөөд байсан тэр сувгуудыг нь очиж бөглөх зорилготой байсан юм гэдэг нь энэ нийлүүлэлтийн талын гол хүнсэн дээр байсан тодорхой хэмжээний монополь шинж чанартай, тэр нь өөрөө үнийн өсөлтийг цаашаа хөөргөх сонирхолтой, дээрээс нь төрийн зохицуулалттайгаа нийлчихсэн ийм механизмыг бид нар устгахад чиглэж энэ хөтөлбөрийг бол хэрэгжүүлсэн, үр дүн нь ч гэсэн богино хугацаанд гарч байгааг эрхэм гишүүд харж байгаа байх. Тэгэхээр Монголбанкны зүгээс цэвэр инфляцийг онилж байгаа, инфляци төгрөгийн үнэгүйдлийн эсрэг явж байгаа тэр хүрээндээ мөнгөний бодлогын хэрэгсэл буюу мөнгөний нийлүүлэлт талаас нь өртгийг нь хямдруулж энэ зорилтот хэсэг дээр ажиллаж байгаагаараа хөтөлбөрийн онцлог нь байгаа.

 Нөгөө талдаа мэдээж энэ бол Засгийн газрын зээл биш. Зарим нэгэн хүмүүсийн олон нийтэд тарсан буруу мэдээллийг засахад бол энэ бол Засгийн газарт өгч байгаа зээл биш. Энэ бол арилжааны банкинд эх үүсвэрийг нь өгөөд цаашаа хувийн сектор уруу хийгдэж байгаа бодлогын хэрэгслүүд. Засгийн газрын зүгээс бол энэ асуудалд оролцож байгаа төвшин маань хяналт шалгалт, бодлогын зохицуулалт гэсэн ийм өнцгөөс оролцож байгаа. Тэгэхээр Монголбанкны хувьд бол яг зорилтот тэр хэсэг рүү бид нар явж байна гэсэн үг. Инфляцид нөлөөлж байгаа гол нөлөөллүүдээ бид нар саармагжуулж байна. Дээрээс нь нийлүүлэлт тал дээрээ байсан тэр гацаануудаа бид нар цэгцэлж байна гэсэн үг. Эрэлт талаас нь мэдээж бодлогын хүү дээр энэ инфляци буурахын хирээр бид нар харин эдийн засгийн эсрэг механизмаар буюу эрэлтээ дэмжсэн бодит эдийн засгийн өсөлтөө нэмэгдүүлэх тэр зээлийг нэмэгдүүлэх зорилготой байсан учраас бид нарт хаврын ноднингийн огцом инфляцийн өсөлттэй яг эсрэг тэрнээс хурдан бууруулах зайлшгүй шаардлагатай гэж үзсэн. 2012 оны манай энэ дүгнэлтээс ч харагдаж байгаа байх, 2013 оны эхэнд бид нар эдийн засгийн бодит секторын өсөлтийг авчрахын тулд өндөр инфляцитай орчинд хийх боломжгүй байна. Инфляцийн орчинг эхлээд буулгаж авахад хамаг анхаарлаа чиглүүлсэн. Энэ үр дүнд харин 2013 онд яг одоо бодлогын хүүгээ бууруулж, цаашдаа энэ эдийн засаг уруугаа шинээр мөнгө нийлүүлж бодит эдийн засгийн өсөлтөө дэмжих гэсэн энэ бодлогууд маань хэрэгжих тэр орон зайг бүрдүүлдгээр бид нар тэнд богино хугацаанд үр дүнгээ өгөх энэ хөтөлбөрүүд зайлшгүй шаардлагатай байсан гэж үзсэн. Дээрээс нь энэ зээл манай үндсэн чиглэл дээр тусчихсан байсан асуудал байгаа юм. Үүнийг бид нар өмнө нь ярьж байсан. Үүний дагуу хуулийн төслөө бид нар Засгийн газартайгаа хэлэлцээд Засгийн газартай 12 сарын төгсгөлөөр өгсөн байгаа. Засгийн газар маань хэлэлцэж үзээд тэгээд Их Хуралд өргөн барих ийм төлөвлөгөөтэй байгаа гэсэн. Энэ хаврын чуулганы жагсаалтад ороогүй байна лээ. Их Хурлын даргад бол бид нар энэ талаар өөрсдийн хүсэлт юугаа зайлшгүй шаардлагатай хурдан хугацаанд хийх ёстой зүйл, нийт зээлийн орчныг зээлийн хүү бууруулах, нийт системийн эрсдэлийг бууруулахад бол зайлшгүй хуулийн багц байгаа юм гэдгийг бид нар мэдэгдсэн байгаа. Хаврын чуулганаар үүнийг хэлэлцэх нь бид нарын хувьд банкны системийнхээ эрсдэлийг бууруулах, нийт иргэдийн бизнесийн бодит секторын зээлийн хүүг бууруулахад бол дөхөм болох их чухал хууль байгаа юм.

 **Б.Гарамгайбаатар:** - Р.Амаржаргал гишүүн, тэгээд Ц.Оюунгэрэл гишүүн.

 **Р.Амаржаргал:** - Зүгээр л санал маягийн юм хэлье гэж бодсон юм л даа. Сая Ерөнхийлөгч ярихдаа бол Засгийн газар хамаагүй байхгүй ухааны юм ярьж байна л даа. Засгийн газар нь хамаагүй байдаг юм бол яахаараа Уул уурхайн сайд нь бензин колонкуудад, бензиний компаниудад мөнгө хуваарилаад сууж байдаг юм. Тэрийг би бол ойлгохгүй байна. Засагт хамаа байхгүй, засаг энд огт оролцож байгаа юм байхгүй шүү гэсэн Ерөнхийлөгч хэлээд байх юм. Бид нар зөвхөн мөнгөө арилжааны банкуудад өгсөн. Арилжааны банкууд энэ юмыг хийгээд байгаа. Тэрнээс бол засаг огт хамаа байхгүй шүү, хянаж байгаа байх гээд. Тэгээд хянаж байгаа хүмүүс чинь Шунхлайд тэдийг өгнө, тэрэнд тэдийг өгнө гээд сууж байдаг болж байна уу? Тийм юм ер нь байж болдог юм уу болохгүй юм уу гэсэн нэг ийм юм бодогдох юм. Хоёрдугаарт, ер нь мэдээллийг сонсоод яах гээд байгаа юм бэ нэг асуулт гарч ирж байна л даа. Уг нь бол ярьж, хэлж байгаа юмыг нь сонсоод байхаар нь их чухал юм яриад байх шиг байх юм. Улсын Их Хурлын Байнгын хорооныхоо ирц, ялангуяа холбогдох яамны сайд дарга нар энд байгаад яг энэ асуудал дээр оролцоод ингээд нэгдсэн нэг ойлголттой болоод цаашаагаа явах тэр ажил нь хийгдэхгүй зүгээр ингээд калачик авсан болоод цөмөөрөө зогсох гээд байгаа юм уу, үгүй юм уу гэсэн ийм бодол төрлөө. Гуравдугаарт нь бас нэг юм бодогдоод байгаа юм бол ер нь мөнгөний бодлогынхоо хүрээнд тодорхой заагаад өгчихсөн юмнууд байгаа байх. Тэгээд үнэ тогтворжуулах асуудал гэсэн юун дотор Монголбанкны үүрэг нь чухам юунд байгаа юм бэ гэдгийг би сүүлдээ ойлгохоо больчихлоо. Ерөнхийлөгчийн яриад байгаагаар бол ер нь фермерийн аж ахуй хөгжүүлэх асуудлыг л бодлогын гол асуудлаа бариад л ложистикийг хөгжүүлэх, тэр агуулах аягүй бол тэгээд Монголбанкны Ерөнхийлөгч маань агуулахаа хаана барих уу гэдэг асуудлыг шийдэх юм бол байна л даа. Тэр рүүгээ орж байгаа юм уу? Эсвэл энэ бүх ажлыг Засгийн газар хийх ёстой юм, тэрэнд нь шаардлагатай санхүүгийн эх үүсвэрийг нь бид нар гаргаж өгч байгаа юм гээд хэлээд байгаа юм уу? Тийм ажил үүргийн хуваарь байна уу? Эсвэл байхгүй юу? Эсвэл Монголбанк нь энэ аж ахуйн ажил уруу орох гээд байгаа юм уу, үгүй юм уу гэсэн нэг ийм бодол төрөөд байгаа юм. Үндсэндээ бол яригдаад байгаа юмнууд нь болохоор арилжааны банкуудаар дамжаад хийгдэх ёстой ажил юм шиг байгаа юм л даа. Гэтэл арилжааны банкнууд нь энэ ажлыг хийхгүй өдий болтол явж ирсэн, арван хэдэн жил явж ирлээ. Тэгэхээр яагаад ийм юм болов, энэ чухам юунаасаа болоод байна вэ гэдэг энэ дээр анхаарлаа хандуулж Монголбанк нь ажиллах ёстой байсан биш байгаа даа. Эргэлтийн хөрөнгийн эх үүсвэр гэдэг тэр тогтолцоог чинь бүрдүүлдэг, тэрийг хангадаг механизмууд дээр ажиллах ёстой байсан юм уу, эсвэл яг гардаж аваад мөнгийг Монголбанкнаас гаргаад явсаар байгаад сүүлдээ Жаст агро гэдэг компанийн дансанд нь оруулж, тэдний мах бэлтгэх ажлыг зохион байгуулах үүргийг Монголбанкны Ерөнхийлөгч хариуцах гээд байгаа юм уу? Ажил үүргийн хуваарийн тухай асуудал өөрийн эрхгүй гарч ирээд байна л даа.

 Дараагийн нэг том асуудал бол үнэн хэрэг дээрээ энд яригдаад байгаа юмнууд бол мөнгөний нийлүүлэлтийн л асуудал байгаа шүү дээ. Саяын яриад байсан бүх юмнууд бол зүгээр мөнгө хэвлэж байгаа үйл ажиллагаа. Тэгэхээр мөнгө хэвлэх үйл ажиллагаа маань өөрөө чухам юугаар яаж зохицуулагдаж явж байна. Нөгөө бид нарын баталсан мөнгөний бодлого дотор чинь энэ явж байгаа юу, явахгүй байгаа юу? Хэрвээ тэр юмаа харах юм бол нэгдүгээр нүүрэн дээр байж байгаа М2-ын нийлүүлэлтийн жилийн өөрчлөлт гээд ингээд аваад үзэхээр 2012 оны нэгдүгээр улирлаас эхлээд 22 хувь, 17, 19, 16 хувь гээд 2013 оны М2 гэдэг чинь эхний хоёр сар гэж байгаа юм уу, 2013 оны эхний улирал гэж байгаа юм уу? 16 хувиар. Энэ чинь хир зэрэг үр өгөөжтэй явж байгаа юм, үр дүнгээ өгч байгаа юм уу, өгөхгүй байгаа юм уу? Өмнөх тэр хувийн эдийн засгийн өсөлт 17, 18 хувь байсан он жилүүдийг чинь харах юм бол тэр 62 хувь, 67 хувь гараад явчихсан, тавин хэдэн хувьтай яваад байгаа шүү дээ. Тэгэхээр тэр хувьдаа хүртэл мөнгөний нийлүүлэлтийг нэмэх шаардлага гарч ирж байна уу, ирэхгүй байна уу? Гэсэн асуудал өөрийн эрхгүй гарч ирээд байна л даа. Энэ дээр ямар янзын бодол байдаг юм бол асуух гэсэн юм.

 Бас нэг асуудал байгаа нь танилцуулга дээр бичсэн юм нь юу вэ гэхээр мак топ тогтвортой байдлыг хангана, эдийн засгийн урт хугацааны тогтвортой өсөлтийн суурийг бүрдүүлнэ. Бодит орлогыг нэмэгдүүлнэ, дундаж давхаргыг дэмжинэ, бодит эдийн засгийн удаашралыг уналтыг сөрнө, эдийн засгийн идэвхжлийг дэмжсэн бодлого хэрэгжүүлнэ гээд энэ бүгдийг инфляци гэдэг юмаар тайлбарлачихаад байгаа байхгүй юу. Тэгэхээр инфляци гэдэг юмнаасаа тайлбарлах нь хир зөв юм, зүгээр ийм асуудлуудыг шийдэхийн тулд инфляцийг тодорхой хэмжээгээр нэг оронтой тоонд оруулах нь урьдчилсан нөхцөл юм, энэ юмнуудыг шийдэх урьдчилсан нөхцөл нь инфляцийг тодорхой хэмжээгээр хязгаарлах явдал байсан юм гэж ингэж уншигдах ёстой юм уу, эсвэл яг энэ танилцуулга дээр биччихсэн байгаа энэ бүх асуудлуудыг шийдэхэд инфляцийг барьж авна гэж бичээд байгаа юм уу гэсэн ийм хэдэн асуулт байх юм даа.

 **Б.Гарамгайбаатар:** - Н.Золжаргал Ерөнхийлөгч хариултаа өгнө биз, би тэрний өмнө Р.Амаржаргал гишүүний асуултад Байнгын хорооны зүгээс хариулт өгөх ёстой гэж ингэж бодож байгаа. Тэр бол Монголбанкны Ерөнхийлөгчийн мэдээллийг сонсоно гэдэг бол бидний чухал байна гэж ингэж Байнгын хороо үзсэн. Яагаад гэвэл 2012 оны баримтлах үндсэн чиглэлийн биелэлт ер нь ямар түвшинд байгаа юм. Дээр нь Монголбанкнаас Засгийн газартай хамтарч ажиллаж байгаа дэд хөтөлбөрүүдийн хэрэгжилтийн байдал ямар байгаа юм бэ гэдэг дээр бид сонсгож, гишүүдэд уг нь мэдээлэл өгье гэж бодож ганц Байнгын хороогоор хүрээлэгдэхгүйгээр нийт гишүүдэд би дахин зарлаад байгаа юм. Харамсалтай нь манай гишүүд яг энэ чухал мэдээллийн үеэр орж ирэхгүй байгаад байгаа юм л даа. Жишээлбэл, Ц.Нямдорж гишүүний саяын яриад байсан асуудал хүртэл энэ дотор орж ирээд байгаа байхгүй юу. Энэ мэдээллүүдээ сонсчихсон бол бас манай эрхэм гишүүд монголын өнөөгийн байдал, эдийн засаг макро түвшний асуудлуудыг жаахан мэдээлэл авчихсан бол хэрэгтэй байсан. Тэгээд бид үүнийг дөнгөж сая хүртэл Монголбанкны Ерөнхийлөгчийн мэдээллийг сонсож байхдаа хүртэл манай ажлын албаныхан гишүүдэд уг нь ирж суугаач, үүнийг сонсооч гэж хүсээд байгаа юм. Тэгээд харамсалтай нь гишүүд бас орж ирэхгүй байна. Тийм болохоор бид уг нь хэрэгтэй мэдээлэл өгөх гээд байна гэж ойлгоод байгаа юм л даа. Тэгээд таны хэлж байгаа зөв, таны ярьж байгаа бүрэн зөв гэж бодож байгаа. Тэгээд Монголбанкны Ерөнхийлөгч Р.Амаржаргал гишүүний асуултад үргэлжлүүлээд хариулъя.

 **Н.Золжаргал:** - Р.Амаржаргал гишүүний асуултад хариулъя. Нэлээн онолын юм уруугаа орох юм шиг байна. Энэ дээр хамгийн хялбараас нь эхлээд явчихъя. Ялангуяа Засгийн газрын оролцооны хувьд энэ хөтөлбөрүүд дээр шатахууны зах зээлийг жижиглэн, бөөнөөр нь салгах нь бид нарын хувьд бол эдийн засаг дотор байгаа хамгийн том эрсдэлүүдийн нэг. Инфляцийг онилж байгаа бодлого буюу эдийн засгийн дунд хугацаанд өсөлтийг хангах энэ тогтвортой байлгахад бол бид нар эдийн засагт бий болоод байгаа инфляцид нөлөөлж болох бүх эрсдэлүүдийг боломжийн хирээр оролцдог түвшиндээ хааж өгөх ёстой. Хааж өгөх хүрээндээ бид нар Засгийн газар дээр жижиглэн болон бөөний зохицуулалтыг нь салгах асуудал дээр Засгийн газрын бодлогыг бид нар дэмжиж байсан.

 **Б.Гарамгайбаатар:** - Аль болох товчхон хариулах хэрэгтэй байна цаг.

 **Н.Золжаргал:** - Эх үүсвэрээр хангая гэдэг хүсэлтийг бид нар гаргасан, тэгээд Засгийн газрын хувьд бол энэ жижиглэнгийн болон бөөний тоо мэдээлэл сул байсан тийм учраас Засгийн газар бол энэ дээр нэлээн ажил хийгдсэн. Тэр ажил нь тэр хуваарилалтын шинжтэй харагдсан юм болов уу даа. Тэгэхээр энэ жижиглэн болон бөөний тоонуудаа одоо ч гэсэн сар болгон компаниудаасаа авч байгаа. Тэр тоондоо үндэслээд тэр санхүүжилтийн тоонууд нь ч гэсэн өөрчлөгдөж явж байгаа. Удахгүй энэ маань автомат хэлбэртэй орохоор аливаа төрлийн Засгийн газрын оролцоо нь арай бага юм шиг харагдах болов уу гэж найдаж байна. Нийт М2-ын хувьд бид нар үнэ дүн ихэсгэх зорилго маань 61 гэдэг маань болохоор ерөнхийдөө том халамж дээр нэмэх нь гадаадын том хөрөнгө оруулалтад суурилсан мөнгөний М2-ын өсөлт байсан гэдэгтээ маргахгүй байх. Гадаадын хөрөнгө оруулалт болон гадаад нөхцөл дээр бий болсон гадаадын активын бууралт нь өөрөө 61 хувийг бид нарт хүрэх боломжийг хараахан олгохгүй байна. Зүгээр энэ маань яваандаа М2-ын бууралтаар буюу нийт эдийн засгийн, ялангуяа бодит эдийн засаг уруу орж байгаа зээлийг шахчихсан тохиолдолд өндөр инфляцитай тохиолдолд бид нар мөнгө нийлүүлэх нь хоёр талтай. Сөрөг хоёулаа хэцүү ийм байдал уруу бид нарыг балем уруу оруулах байсан байх. Тийм учраас богино хугацаанд инфляцийн орчноо бууруулах, энэ хугацаандаа харин эргэлтийн хөрөнгө буюу эргэлтийн хөрөнгөөр баталгаажсан тэр санхүүжилтийн хэлбэрүүдийг сонгоод, инфляцид нөлөөлдөг гол хэсгүүдээ суллаж авах нь Монголбанкны хувьд бол эрсдэлүүдээ шинэ бодит секторуудыг дэмжих бодлогынхоо өмнө зайлшгүй инфляцид нөлөөлдөг гол хүчин зүйлүүдээ интакт барих нь бид нарт чухал байсан. Яг үнэнийг хэлэхэд 10 сарын үед бол бид нар гадаад нөхцөл байдал суларч байх үед шатахуун импортлогчдод төгрөгөөр орлоготой хүмүүст бол зайлшгүй тэр спофуудыг бол Монголбанкны зүгээс ханшийн эрсдэлээс хамгаалахаас зориулж бид нар энэ дээр тэр гэрээнд оруулж өгсөн байгаа. Энэ нь бол одоохондоо ханш тогтвортой байхад мэдэгдэхгүй боловч хэрэв ханш хөдөлсөн тохиолдолд шатахуун импортлогчдын хамгийн том эрсдэлүүдийн нэг нь байсан. Тэрнээс нь хамгаалах механизмуудыг бид нар бүрдүүлж өгсөн байгаа. Тэгэхээр яг хийж байгаа ажлын хүрээнд бол 2 талтай гэж харагдаж болно. Засгийн газар бол жишээ нь махны нөөц бүрдүүлэлт дээр чанар, нөөц, агуулахын чанар гэсэн ийм асуудлууд дээрээ илүү анхаарч өгсөн. Үүн дээр бол Шударга өрсөлдөөн, Мэргэжлийн хяналт гээд Засгийн газрын агентлагууд нэлээн идэвхтэй ажилласан. Үүний үр дүнд бол 6 агуулах уруу орсон байгаа. Монголбанкны Ерөнхийлөгч монголын эдийн засаг дотор фермерийн аж ахуй явах ёстой юу, үнэхээр уламжлалт мал аж ахуйгаасаа бид махны нийлүүлэлтийг сая 300 мянган хүндээ нийлүүлэх ёстой гэдэг асуудал дээр бол нэг их олон санаагаа Засгийн газартай ярилцахад илүүдэхгүй байх. Ярилцсаны үр дүнд хэрэв нэг санаанд хүрээд тухайн асуудлыг санхүүжүүлэх эх үүсвэр дээр нь дэмжлэг үзүүлэх хэлбэрээр оролцох нь буруу биш байх. Ялангуяа бид нар урт хугацааны эдийн засгийн тогтвортой хөгжил буюу энэ инфляцийн дүнгээ тогтвортой байлгах гэдэг зорилтыг агуулчихсан байгаа тохиолдолд одоогоор бүтцийн шалтгаантай монголын эдийн засагт ялангуяа энэ бараа нийлүүлэлтийн бүтцэд байгаа алдаануудыг засахад зориулагдсан ийм уламжлалт биш гэж хэлж болохоор ер нь олон улсын Азийн, дэлхийн сүүлийн үеийн төв банкуудын зайлшгүй хэрэглэдэг арга хэрэгслүүдээс нь бид нар хэрэглээд явж байгаа нь буруу бол биш байх. Энэ бол харин ч онолын хувьд ч зөв байх, цаг хугацааны хувьд энэ түр зуурынх, энэ хөтөлбөрүүд орж байгаа, Монголбанкны гарч байгаа хоёр нь бол хөтөлбөрүүд дээрээ маш тодорхой заачихсан байгаа. Бодлогын хувьд ч гэсэн бид нар энэ чиглэлд явж байгаа нь бол энэ хөтөлбөрөөсөө, зарим нэгэн хөтөлбөрөөс нь нэн удахгүй Монголбанк үр дүндээ хүрээд гараад явчих бодлогын зорилтоо биелүүлээд гараад явчих бололцоо бүрдэж байна гэж бид нар харж байгаа юм.

 **Б.Гарамгайбаатар:** - Ц.Оюунгэрэл сайд.

 **Ц.Оюунгэрэл:** - Би танин мэдэхүйн шинжтэй хоёр асуулт тавих гэсэн юм. Энэ сая та ярилаа шүү дээ, манай алтны нөөц түрүүчийн жилээсээ 3.5 дахин их илүү хэмжээний алтны нөөцийг энэ удаа худалдаж авч чадлаа гэж байна. Тэгэхээр энэ яагаад ингэж сайхан өсөлттэй гарав? Энэ дээр алт олборлолт нэмэгдчихэв үү? Эсвэл та бүхний арга барил өөрчлөгдчихөв үү, энэ дээр зарцуулж байгаа мөнгө нь нэмэгдчихэв үү? Яг ямар учир шалтгаанаар энэ нөөц маань ингэж сайхан нэмэгдэж байна вэ? Энэ маань одоо эдийн засагт цаашдаа бас ингэж нэмэгдээд явах уу? Хандлага хаашаа явах вэ гэдгийн талаар асууя. Хоёрдугаарт нь арилжааны банк биш мөртлөө яг нөгөө орон нутгийнхаа эдийн засагт цөөхөн хэмжээнд ч гэсэн нөлөө үзүүлээд яваад байдаг хоршоонууд байдаг. Хоршоонууд цаашдаа нэмэгдэх хандлагатай байгаа. Иргэд маань итгэлтэй хүмүүсийнхээ хүрээнд бизнесээ хийх энэ тал уруугаа нэлээд явж байгаа. Мөнгөө аваад зээл авчихаад, мөнгөө өгөхөө больчихсон хүмүүсээ хоршооны гишүүн болгохгүйгээр зээлийн эргэн төлөлт маш сайтай хүмүүс нь ингээд хоршоо болоод үлдээд байдаг ийм шалгарал явагдаад байгаа юм. Тэгэхээр энэ нэлээд шалгарал явагдчихсан, зээлийн эргэн төлөлт нь олон жилийн турш өндөр байдаг иймэрхүү хоршоонуудыг дэмжих бодлого ер нь байдаг юм уу? Тэгэхээр энэ бодлого хэрвээ тэд нарт зээлийн эх үүсвэрийг нь ч, эргэлтийн хөрөнгийг нь ч юм уу, таны ярьж байгаа эргэлтийн хөрөнгийн зээл ч гэдэг юм уу ийм зээлүүд хоршоонууд уруу очих бололцоо байна уу? Тэгэх юм бол орон нутагт тогтвортой ажлын байрыг удаан хугацаанд нээгээд явж байгаа тэр ажил олгогч нарт бас Монголбанкны бодлого хүрвэл зүгээр юм болов уу гэж бодож байх юм.

 **Н.Золжаргал:** - Хариулъя. Алт худалдан авалт дээр яах вэ Монголбанк бол хязгаарлалт тавиагүй, худалдан авалтыг тогтмол хийдэг байсан. Энэ удаад огцом өсөөд байгаа нь бол бид нарын гавьяанаасаа илүү энэ зах зээлийн хандлага маань манай алттай иргэд болон алт олборлогч нар маань үнийн эрсдэлээс урьдчилсан сэргийлэхийн тулд алтны үнэ өсөж байгаа үед тэд нар өөрсдөө хадгалаад байдаг. Алтны үнэ унах юм уу, унаж байгаа тэр үед алтаа хурдан зарахыг хүсдэг, эсвэл алтны үнэ огцом дээшээ доошоо хэлбэлзээд байгаа үед үнийн эрсдэлээсээ хамгаалахын тулд хамгийн ойрхон борлуулж болдог газар нь Монголбанк учраас бид нар дээр шууд ирж тооцоогоо хийгээд сая бол алтны үнэ бол дэлхийн зах зээлд чинь эвгүйрхсэн нэлээн хэдэн хөдөлгөөнүүд орж байх үед алт нэгэнт олборлочихсон энэ бизнесээр санхүүжиж явдаг тухайн аж ахуй нэгжүүд бол хадгалчихсан байсан алтаа манайд тушаах нь нэмэгдлээ гэсэн тэгж ойлгох нь илүү зөв байх. Тэрнээс энэ дээр аливаа нэгэн бодлогын шинж чанартай том өөрчлөлт бол гараагүй. Харин ч яг эсрэгээрээ ноднин 5 сард гарсан Засгийн газрын тэр урт нэртэй хуулийн хэрэгжилтэд зориулсан тогтоол бол алтны олборлолтыг улам далд хэлбэр рүү нь оруулчихсан байгаа. Тэгэхээр энэ ч гэсэн өнөөдөр бид нар бол алтны олборлолт дээр бодитойгоор энэ жилийн эцсийн дүн гарахад нөлөөлөх болов уу гэж бид бодож байгаа юм. Алтны худалдан авалт дээр нэг их тийм эерэг хүлээлт бол одоохондоо бид нарт алга. Дээрээс нь хоршоод болон жижиг хоршоод орон нутгийн санхүүжилтийн асуудал байна л даа. Тэгэхээр энэ дээр Монголбанкны зүгээс оролцдог хоёр хэсэг байдаг. Банк бусууд дээр буюу бас тэр гадаадын жижиг дунд үйлдвэр, бичил санхүү дээр дэмжлэг үзүүлэх гэсэн хөтөлбөрүүд байгаа. Тэр хүрээнд дэмжүүлэн зээлдүүлэх тэр хэлбэрээр оролцдог. Тэгэхээр тэр дээр саналаа өгөх юм бол Монголбанкнаас үзээд шалгууруудаа хангасан нөхдүүд, аж ахуй нэгжүүдэд өгөөд явдаг тийм хэлбэр бол байгаа. Энэ том дүнтэй биш, нийт мөнгөний бодлогын хэмжээнд бол нөлөө бараг байхгүй.

 **Б.Гарамгайбаатар:** - Н.Батцэрэг гишүүн асууя.

 **Н.Батцэрэг:** - Баярлалаа, би нэг л зүйл тодруулах гэсэн юм. Гадаад зах зээл дээр арилжаалсан манай Чингис бондын эх үүсвэр Монголбанкинд байршсан байгаа шүү дээ. Тэгээд Ерөнхий сайд, Сангийн сайд бол удаа дараа бондын эх үүсвэрийн санхүүгийн удирдлагыг төв банк Монголбанк хариуцаж байгаа гэж мэдэгдэж байсан. Энэ санхүүгийн удирдлагын талаар жаахан дэлгэрэнгүй мэдээлэл өгөхгүй юу. Сонсогдож байгаагаар бол гурав, дөрвөн арилжааны банкуудад жилийн дөрөв таван хувийн хүүтэй байршуулсан тухай сонсогдоод байх юм. Ямар банкуудад санхүүгийн нөхцөлтэй ямар хугацаатай байршуулсан юм бэ? гэдэг асуудал нэгдүгээрт чухал байна.

 Хоёрдугаарт, манай урд талд дэлхийн хоёрдугаар эдийн засаг хятадын том эдийн засаг байна. Энэ эдийн засаг огцом саарч байгаа мэдээллүүд гарч байна. Орост ч гэсэн эдийн засгийн байдал тааруу байна гэнэ. Манайд ер нь 2013 оны эдийн засгийнхаа дүр зургийг юу гэж харж байгаа юм бэ? 2013 оны төгсгөл рүү одоо 2012 оныхоо байдлыг бол энэ тайланг хальт гүйлгэж харлаа л даа, нэлээд тоонууд биччихсэн байна. 2013 оны дүр зургаа юу гэж харж байна. Жишээлбэл, бид нарын мэдэж байгаагаар манай экспорт нүүрс гэхэд таг зогсчихсон байж байна шүү дээ. Экспортын хамгийн гол нэрийн бүтээгдэхүүний нэг нүүрсний экспорт зогсчихсон байж байна. Ерөнхий эдийн засгийн дүр зургаа яаж харж байна вэ, 2013 оны хоёрдугаар хагасыг яаж харж байна вэ, энэ жил чинь Ерөнхийлөгчийн сонгуультай, сая 6 дугаар сарын 26-нд болно гээд товлочихлоо. Одоо хүлээгдэж байгаа урд талын 2 сар бол бас л нийгмийг айхтар халаана шүү дээ. Тэгээд жил жилийн цикльтэй эдийн засагтай, хавар эхэлдэг ажлууд бол нэлээн хоцорчихсон байгаа дуулдаад байгаа. Зун айраг, тарвага гээд явдаг, намар байдал огцом муудах юм уруу явчих юм биш байгаа. Тэгэхээр хоёр дахь хагасын эдийн засгийн дүр зургийг Монголбанк, Монголбанкны Ерөнхийлөгч яаж харж байгаа талаар хэлж өгөхгүй юу? Баярлалаа.

 **Б.Гарамгайбаатар:** - Хариулъя.

 **Н.Золжаргал:** - Тэгэхээр Чингис бондын эх үүсвэрээс гэж ярьдаг. Санхүүгийн зуучлалын гэрээний дагуу бол бид нар..

 **Б.Гарамгайбаатар:** - Товчхон шүү.

 **Н.Золжаргал:** - Бид нар банкуудад бол төгрөгийн эх үүсвэрүүдээ байршуулсан байгаа, 7 хувийн хүүтэйгээр. Энэ маань ч жилийн хугацаатай орж ирсэн манай 8 хувийн инфляцийн зорилттой үл нийцэж байгаа. Энэ хүрээнд бид нар банкуудаа сонгохдоо банкуудын зээл өгөх чадвар буюу үүнийг цааш нь эдийн засагт зээл болгож гаргах тэр чадварт нь үндэслэж бид нар эх үүсвэрүүдээ өгсөн. Зарим банкны зохистой харьцааны үзүүлэлтэд нь голлон суурилж өгч байна гэсэн үг. Тэгэхээр энэ эх үүсвэрийг цаашаа эдийн засагтай хамгийн хурдан гаргах, зээл болгож гаргах боломжтой тэр банкуудаараа дамжуулж өгч байна гэсэн үг. Ер нь зохистой харьцааны үзүүлэлтүүд буюу тухайн банкны чанарын талаарх мэдээлдэггүй. Ерөнхийдөө энэ үндэслэл дээр суурилж бид нар тооцоогоо хийж банкуудаа сонгож өгсөн байгаа. Үнийн дүнгийн хувьд бид нар сар болгон нийт монголын эдийн засаг дотор байгаа нийт мөнгөний хэмжээний дутагдаж байгаа хэсэг, илүүдэж байгаа хэсгийн бид нар тооцож явдаг. Тэгэхээр эхний сая энэ хаврын бодит секторын зээлийн өсөлт нэмэгдэхээс өмнө хумигдчихсан байгаа эх үүсвэрийг хангах ажлыг сая гурав, дөрвөн сард хийчихлээ. Хоёр, гурав, дөрөв сард энэ хугацаанд бид нар 850 тэрбум төгрөгийн эх үүсвэрүүдийг банкуудад байршуулчихсан байгаа. Энэ маань Монголбанкны үнэт цаас болж ирж суухгүй, Монголбанкны үнэт цаасны хэмжээний хугацаанд бол тогтмол буурч байгаа. Харин яг эдийн засаг уруугаа зээлийн хэлбэрээр ороход бэлэн болчихсон байгаа эх үүсвэр гэж үзэж болно.

 Чингис бондын 1.5 миллиард доллар маань манай валютыг нөөцийг нэмэгдүүлээд, балансынхаа нөгөө талдаа манай валютын нөөц нь доллароор гадаадад найдвартай байршиж байгаа. Энэ менежмент дээр Монголбанк арай өөрчлөлтүүд хийх нь бол хийсэн. Гэхдээ гол нь найдвартай байх, ликвидный байх гэдэг үндсэн хоёр үзүүлэлт дээр суурилж бид нар энэ мөнгө, валютынхаа нөөцийг байршуулдаг. Тэгэхээр энэ талаар дэлгэрэнгүй мэдээллийг бол бид нар тусад нь өгч чадах юм. Дээрээс нь хамгийн 2013 оны нөхцөл байдлын хүлээлтийн талаар асуулт тавьж байна. Мэдээж 2013 оны нэгдүгээр улирал маань одоо дуусаж байгаа тийм ээ. Инфляцийн хувьд бол бид нар зорилтот түвшиндээ хүрэх боломж нь ерөнхийдөө харагдаад байгаа боловч төлбөрийн тэнцэл дээр гарч ирэх тэр эрсдэлүүд нь худалдааны болон дээрээс нь 2012 оны үргэлжилсэн 6 улирлын трэнд маань аль зэрэг удаан үргэлжлэх нь үү? Энэ хугацаанд бид нар төлбөрийн тэнцлийнхээ хөрөнгийн данс дээрээ яг бодит эрх зүйн орчин дээр нь аль зэрэг өөрчлөлт хийж чадах нь уу, дээрээс нь мэдээж төсөв маань яг параллельный энэ хугацаандаа зардал тал дээрээ аль зэрэг хэмнэлт хийж чадах нь уу гэсэн ийм гурван тэгшитгэлээс ерөнхийдөө 2013 оны дүр зураг маань хамаарах боловч Хятадын эдийн засаг болон Европын эдийн засгийн талаарх төсөөллүүд маань ерөнхийдөө эерэг, онцгой уналт гарахгүй байх. Харин ч 2012 онд байсан тодорхой бус байдлууд маань тайлагдах учраас бид нар эдийн засгийн эргэлт хоёрдугаар хагаст нэлээн эерэг тал уруугаа орох болов уу гэж харж байгаа.

 Дээрээс нь 2012 оны халамжийн мөнгөний ихэнхийг бид нар богино зээлээр, экспортын зээлээр аваад санхүүжүүлчихсэн байсан учраас энэ проблемуудаасаа ч гэсэн одоо энэ экспортын байгууллагууд нь гарах байх. Энэ төрийн өмчит компаниуд нь тэгэх юм бол экспорт зэсийн үнэ маань тогтвортой гайгүй байна. Нүүрсний үнэ ч гэсэн ийм юм дээрээ монголын нүүрсний өрсөлдөх чадварыг өшөө сайжруулчих юм бол бүр илүү ихээр экспортлох боломжтой байгаа. Тэгэхээр монголын экспорт бол хоёрдугаар хагас жилээс бодитойгоор үр дүнгээ өгнө гэдэгт эргэлзэж байгаа юм алга. Тийм учраас 2013 оны эдийн засгийн төсөөлөл маань хоёрдугаар хагас жилээсээ нэлээн сайжрах байх, одоо харин төсөв болон бусад энэ эдийн засгийн хаврын идэвхжилтэй холбоотой бусад арга хэмжээнүүдийг бид нар хэзээ цаг хугацаандаа яаж авахаас нэлээн их эдийн засгийн 2013 оны хүлээлт маань өөрчлөгдөнө гэсэн төлөвтэй байна. Бидний хувьд нийт мөнгөний нийлүүлэлтийг цаг хугацаанд нь хаврын эрэлт, нийт эдийн засгийн бодит өсөлтийн хангах хэмжээнд нь нийлүүлээд яваад байх бололцоо байгаа. Харин ч төсөв талдаа ингээд танаад, зардлаа гаргахгүй яваад байгаа нь хувийн сектороо дэмжих, хувийн секторт манай энэ бодлогын хүүгийн бууралтынх нь нөлөөлөл нь нэмэгдэх энэ боломжийг нээж өгч байна гэж харж байгаа. Тийм учраас мөнгөний нийлүүлэлт талаасаа бол Монголбанк бол нэлээн зоригтой хүчтэй бодлогынхоо хүүг зөөллөөд яваад байх боломж бүрдэж байна гэж хараад байгаа юм.

 **Б.Гарамгайбаатар:** - Асуулт асууж дууслаа. Үг хэлэх гишүүд байна уу? Р.Амаржаргал гишүүн.

 **Р.Амаржаргал:** - Нэг л тааламжгүй маягаар хараад байх чинь үг хэлэх гэсэн чинь. Яах гэсэн юм бэ дээ гэсэн янзаар харж байна. Яах вэ, хоёр гурван юмыг тэмдэглэж хэлье гэж бодсон юм. Нэгдүгээрт нь бол би түрүүн зүгээр ч нэг асуугаагүй юм. Үнэнийг хэлэхэд бол Монголбанкнаас сүүлийн үед авч хэрэгжүүлээд байгаа арга хэмжээг бол шинэлэг гэж хэлж болоод байгаа юм. Шинэлэг арга хэрэгсэл байгаа юм, шинэлэг механизм байгаа юм, үүнийгээ ашиглаад далайцтайхан шиг хөдлөөд, энэ бодит эдийн засгийн секторыг амилуулаад, хөдөлгөөнд оруулъя гэсэн ийм л алхам хийгээд чадлынхаа хирээр эд нар зүтгээд байгаа юм л даа. Эрсдэлтэй алхам уу гэвэл эрсдэлтэй алхам. Үнэхээр эрсдэлтэй, яаж ч магадгүй. Энэ нэг бол үр дүнгээ өгнө, нэг бол өр туугаад тавина. Тэр бол нэг их эргэлзээд байх юм байхгүй. Эрсдэлийг багасгаад энэ Монголбанкны хийж байгаа ажил төрөл нь үр дүнд хүргэхийн тулд яах ёстой вэ гэхээр Засгийн газраас гарцаагүй дэмжих ёстой байгаа юм л даа. Тэгээд заримдаа бодоод байхад Засгийн газар гэж хэрэг байна уу, үгүй юу ер нь. Монголбанк ганцаараа байгаад эрх мэдлийг нь өгөөд энэ Н.Золоог ганцааранг нь ажиллуулаад байвал бараг болчихоор шахуу хүртэл харагдаад байгаа байхгүй юу. Бид үүнийг яах гэж хэлээд байна вэ гэхээр үнэхээр Засгийн газрын дэмжлэг нь харагдаж өгөхгүй байгаа юм. Одоо тэр Тянжинь-Замын-Үүд чиглэлийн ачаа тээвэрлэлтийг хөнгөвчилнө гээд байгаа юм. Хаана юу байна? Юу ч байхгүй. Төмөр замын бүрэлдэхүүний паркийг нэмэгдүүлнэ гээд л байгаа болохоос биш, хаана юу шийдчихсэн юм. Хүн мөнгийг нь өгөөд байхад асуудлыг нь барьж аваад одоо болтол шийдэж чадахгүй л байгаа байхгүй юу. Ачааны терминалын хүчин чадлыг нэмэгдүүлнэ гэж байна, бас л яриад байна. Нэг их сайхан уран гоё ярьсан хүмүүс байгаа болохоос биш яг барьж аваад шийдчихсэн юм байхгүй. Өнөөдөр энэ асуудлыг хэлэлцэж байхад бол Хөгжлийн яам бол гарцаагүй байж байх ёстой байсан. Сайд нь бүх орлогч сайд нар, газар хэлтсийн дарга нартай хамт суугаад ярьж байх ёстой байсан. Сангийн яам бол байх ёстой байсан гэж би ойлгоод байгаа юм. Байхгүй л байгаа байхгүй юу. Хандаж байгаа хандлага нь угаасаа л ийм.

 Монгол төрөөс явуулж байгаа мөнгөний бодлогод бол Засгийн газар ийм л хэмжээнд хандаж байгаа байхгүй юу. Ердөө тэр хандаж байгаа хандлагаа илэрхийлж байгаа байдал нь энэ л гэж бодож байна. Одоо 4 сар гарчихаад байна. Өнөөдөр улсын хэмжээнд зарлагдчихсан байгаа томоохон тендер хаана байна, байхгүй байгаа шүү дээ. Ганц ч тендер зарлагдаагүй. Хамгийн оптимист хэлбэрээр бодоод, өнөөдөр тендер зарлагдлаа гэхэд бол сарын дараа дүн нь гарна, 5 сар гарчихна, аягүй бол тендер нь маргаантай болсон гээд хэн нэгэн хүн нь шүүхэд хандана. Тэрийг нь шүүхээр хэлэлцэх гэсээр байтал улсын наадам өнгөрнө. Тэгээд тэр байхгүй, найм есөн сар ингээд үндсэндээ 2013 оныг туугаад тавих магадлал байж л байгаа байхгүй юу. Хэн нэгэн хүн нь нэг ийм хийх гээд оролдоод зүтгээд байдаг, би бол Н.Золоо Ерөнхийлөгчийг бол өөрийнхөө багтай чадлынхаа хирээр зүтгэж байна гэж ойлгож байгаа. Үнэхээр болгоё, бүтээе гээд хэзээ ингэж ийм хэмжээний санхүүгийн эх үүсвэр Засгийн газарт хаана, хэн гаргаж өгч байсан юм бэ? Тийм түүх хаана байна? Энэ 23 жилийн түүхэнд байхгүй шүү дээ. Тэгээд мөнгө төгрөгийн нь гаргаж өгөөд ингээд явж байхад бол өнөөдөр улсын төсвийн гүйцэтгэл нь өөрөө жаран хэдхэн хувьтай явж байгаа байхгүй юу. Тэгээд дараа нь цөмөөрөө гайхаад байгаа юм. Яагаад энэ улс орон чинь хөгжихгүй, яагаад энэ орны юм нь урагшаагаа явдаггүй юм бэ? Манай ажил ерөнхийдөө иймэрхүү л байгаа байхгүй юу. Ямар ч байсан Эдийн засгийн байнгын хороон дээр энэ асуудлыг хэлэлцлээ. Дараа нь энэ асуудал хэлэлцсэнтэй холбогдуулаад Байнгын хорооноосоо тогтоол гаргадаг юм уу, холбогдох яамдад нь чиглэл өгсөн юм гаргаад ардаас юу болж байна, яаж байна гэж нэг барьж авах юмтай болсон нь зөв байх гэж бодож байна. Үүнийг л хэлье гэж бодсон юм, баярлалаа.

 **Б.Гарамгайбаатар:** - Ер нь бол Эдийн засгийн байнгын хороо бол уг нь Төрөөс мөнгөний бодлогын талаар баримтлах 2012 оны баримт бичгийн хэрэгжилт, мөн хэрэгжүүлж байгаа дэд хөтөлбөрүүдийг үнэхээр зөв зохистой явж байна уу, үгүй юу. Бас холбогдох яамд нь Монголбанкнаас гаргаж байгаа шийдвэр, Монголбанктай хамтарч ажиллаж байгаа байдал ямар байгаа юм бэ гэдэг дээр гол нь мэдээлэл сонсож, гишүүдэд тодорхой мэдээлэл өгье гэж ингэж зорьж хийсэн. Ач холбогдол Байнгын хороо өгөөд байгаа. Харамсалтай нь манай гишүүд сая Р.Амаржаргал гишүүний ярьж байгаа тэр яамд, Засгийн газрын эрх мэдэлтнүүд үнэхээр ойшоож үзэхгүй байгаа дүр төрх харагдаж байгаа. Энэ хүмүүс бол мэдээллийг бэлтгэх гэж олон хоног ажилласан, маш их хөдөлмөр гаргасан гэж ойлгож байгаа. Тэгээд хэдийгээр олон хоног ажиллаж, гаргасан хөдөлмөрийг нь манайд гишүүд ойшоож үзэхгүй байгаа нь үнэхээр харамсалтай, хойшид энэ талаар Байнгын хорооны гишүүд маань анхаарах байх гэж бодож байна. Бид нар бол эхлээд Монголбанкаар энэ ажлыг эхлүүлж байгаа. Дараагаар нь бид Монголбанктай хамтраад дэд хөтөлбөрүүд хэрэгжүүлж байгаа яамдыг бас нэг бүрчлэн энэ талаар мэдээллээ өгөөч гэсэн ийм төлөвлөгөөнд хөтөлбөрүүдийг нь оруулчихсан байж байгаа. Үнэндээ Үйлдвэр хөдөө аж ахуйн яам, Уул уурхайн яаманд гишүүнийхээ хувиар би асуулга тавьсан. Хариултууд нь эхнээсээ ирж байна. Ер нь бол манай гишүүд иймэрхүү мэдээллийн чанартай, гол нь гишүүд мэдээлэл хомс байна, янз бүрийн Засгийн газрын хэрэгжүүлж байгаа ажил, Монголбанкны хэрэгжүүлж байгаа ажил, Их Хурлын хууль тогтоомжууд хэрэгжиж байгаа байдал дээр мэдээлэл хомс байна гэж гомдоллодог боловч яг цагаа тулахад иймэрхүү байдлаар хүлээж авч байгаа нь бол туйлын харамсалтай байгаа юм. Цаашдаа бас үүнийг анхаарах нь зөв зүйтэй байх гэж бодож байна. Тэгээд Монголбанкны нийт ажилтнууд, Ерөнхийлөгч болоод бусад холбогдох албан тушаалтнуудад мэдээллийг маш сайн бэлдэж ингэж цаг зав гарган байж бэлдэж гишүүдэд мэдээлэл өгсөнд баярлалаа. Ингээд албан ёсоор мэдээлэл сонсож дууссаныг мэдэгдье. Та бүхэнд баярлалаа.

 Дараагийн асуудал ажлын хэсэг байгуулах байгаа. Энэ гэхдээ ахлагчийг нь томилно. Үнэт цаасны зах зээлийн тухай болон холбогдох бусад хуулийн төслүүдийг Улсын Их Хурлын чуулганаар хэлэлцүүлэх, бэлтгэл хангах Байнгын хорооны санал, дүгнэлтийн төсөл боловсруулах үүрэг бүхий ажлын хэсгийг байгуулна. Ажлын хэсгийн ахлагчийг томилох ёстой. Д.Ганбат гишүүн.

 **Д.Ганбат:** - Эдийн засгийн байнгын хороо чинь хамгийн сайн гишүүн нь би болчихоод байх шиг байна. Тэгээд нэлээн тулгуур сүрхий хууль юм гэж ойлгож байна. Хариуцлагатай ийм хууль. Тийм учраас Эдийн засгийн байнгын хорооны дарга Б.Гарамгайбаатар та өөрөө толгойлсон дээр байх гэсэн санал гаргаж байна.

 **Б.Гарамгайбаатар:** - Дэгийн дагуу томилогдож байгаа юм байна. Байнгын хороо ажлын хэсгээ байгуулах арга хэмжээнд орно. Өнөөдрийн Эдийн засгийн байнгын хороо төлөвлөсөн ажлуудаа дууслаа. Ингээд та бүхэнд баярлалаа. Эдийн засгийн байнгын хорооны хуралдаан дууссаныг мэдэгдье.

 ***Хуралдаан 16 цаг 15 минутад өндөрлөв.***

 *Соронзон хальснаас буулгасан:*

 Протоколын албаны

 шинжээч М.НОМИНДУЛАМ